***Săptămâna de Rugăciune pentru Unitatea Creştinilor 2025***

**„Crezi tu aceasta?”**

**(*Ioan* 11,26)**

Editura *Presa Bună*

Iași – 2025

Texte pregătite în comun
de Dicasterul pentru Promovarea Unităţii Creştinilor

şi Comisia „Credinţă şi Constituţie” a Consiliului Ecumenic al Bisericilor

www.christianunity.va

Traducere: pr. Mihai Pătrașcu

Coordonator: pr. Iosif Antili

Corector: Florin Dorcu

Textele biblice în limba română sunt preluate din *Biblia*,

traducere și note de pr. Alois Bulai și pr. Eduard Patrașcu,

Departamentul de Cercetare Biblică

al Diecezei Romano-Catolice de Iași, 2020

© Editura Presa Bună

Bd. Ștefan cel Mare și Sfânt, 26

RO-700064-Iași

e-mail: editor@ercis.ro

www.ercis.ro

Librăria Presa Bună, Iași

tel. 0770.477.565

e-mail: libraria@ercis.ro

**În atenția organizatorilor Săptămânii de Rugăciune pentru Unitatea Creştinilor**

**Căutarea unității: o angajare pentru întregul an**

În emisfera de nord, *Săptămâna de Rugăciune pentru Unitatea Creştinilor* se celebrează în mod tradiţional între 18-25 ianuarie. Aceste date au fost propuse în anul 1908 de Paul Watson pentru a acoperi perioada dintre sărbătoarea Catedrei Sfântului Petru şi cea a Convertirii Sfântului Paul, care au o semnificaţie simbolică. În emisfera de sud, unde luna ianuarie este timpul vacanţelor de vară, Bisericile adoptă frecvent altă dată pentru a celebra săptămâna de rugăciune, de exemplu în jurul Rusaliilor (sugerată de mişcarea Credinţă şi Constituţie în anul 1926), care reprezintă, de asemenea, altă sărbătoare simbolică pentru unitatea Bisericii.

Ţinând cont de această exigenţă de flexibilitate, invităm să se folosească aceste materiale pe parcursul întregului an pentru a exprima gradul de comuniune pe care Bisericile l-au atins deja şi pentru a ne ruga împreună ca să ajungem la unitatea deplină dorită de Cristos.

**Adaptarea textelor**

Aceste materiale sunt oferite cu intenţia de a fi adaptate, dacă este posibil, pentru a fi folosite local. Când se va face asta, va trebui să se ţină cont de practicile liturgice în contextul lor socio-cultural şi de dimensiunea ecumenică.

În unele locuri, aceste structuri ecumenice menite să adapteze materialele există deja; în altele, aşteptăm ca necesitatea de a fi adaptate să constituie un stimulent pentru crearea acestor structuri.

**Cum trebuie folosite textele din Săptămâna de Rugăciune pentru Unitatea Creştinilor**

* Pentru Bisericile şi comunităţile creştine care celebrează împreună Săptămâna de Rugăciune într-un singur act este oferit un model de *Celebrare ecumenică*.
* Bisericile şi comunităţile creştine pot, de asemenea, să se folosească pentru propriile celebrări de rugăciuni şi de alte texte ale Săptămânii de Rugăciune. Rugăciunile de la celebrarea ecumenică a cuvântului lui Dumnezeu, octava, precum şi melodiile şi rugăciunile adăugate pot să fie utilizate după propriul discernământ.
* Comunităţile care celebrează Săptămâna de Rugăciune pentru Unitatea Creştinilor în fiecare zi din octavă, în timpul rugăciunii lor, pot să găsească sugestii în textele propuse pentru *octavă*.
* Persoanele care doresc să realizeze studii biblice despre tema Săptămânii de Rugăciune pot folosi ca sprijin textele şi reflecţiile biblice propuse pentru *octavă*. În fiecare zi, întâlnirea poate oferi ocazia pentru a formula rugăciuni de mijlocire conclusive.
* Pentru persoanele care doresc să se roage în privat pentru unitatea creştinilor, textele din această broşură pot să ajute la focalizarea intențiilor de rugăciune. Amintim că fiecare dintre noi se află în comuniune cu alţii, care se roagă în toată lumea pentru a construi o unitate mai mare şi mai vizibilă a Bisericii lui Cristos.

**Textul biblic pentru anul 2025**

(*In* 11,17-27)

17 Când a venit Isus, a aflat că era deja de patru zile în mormânt. 18 Betania era aproape de Ierusalim, cam la cincisprezece stadii. 19 Şi mulţi iudei veniseră la Marta şi Maria să le consoleze pentru fratele lor. 20 Când a auzit că a venit Isus, Marta i-a ieşit în întâmpinare. Maria însă stătea în casă. 21 Aşadar, Marta i-a spus lui Isus: 22 „Doamne, dacă ai fi fost aici, fratele meu nu ar fi murit! Însă şi acum ştiu că tot ce vei cere de la Dumnezeu, Dumnezeu îţi va da”. 23 Isus i-a spus: „Fratele tău va învia”. 24 Marta i-a zis: „Ştiu că va învia la înviere, în ziua de pe urmă”. 25 Isus i-a spus: „Eu sunt învierea şi viaţa. Cel care crede în mine, chiar dacă moare, va trăi; 26 şi oricine trăiește şi crede în mine nu va muri în veci. Crezi tu aceasta?”. 27 Ea, răspunzând, a zis: „Da, Doamne; eu am crezut că tu eşti Cristos, Fiul lui Dumnezeu, cel care vine în lume”.

**Introducere la tema pentru anul 2025**

***Crezi tu aceasta?***

(*In* 11,26)

Pentru anul acesta, 2025, rugăciunile și reflecțiile pentru Săptămâna de Rugăciune pentru Unitatea Creștinilor au fost pregătite de frații și surorile comunității monastice de la Bose din nordul Italiei. Anul acesta marchează a 1700-a aniversare a primului Conciliu Ecumenic Creştin, desfășurat în Niceea, lângă Constantinopol, în 325 d.C. Această comemorare oferă o ocazie unică de a reflecta și de a celebra credința comună a creștinilor, așa cum este exprimată în Crezul formulat în timpul acestui conciliu; o credință care rămâne vie și rodnică în zilele noastre. Săptămâna de Rugăciune pentru Unitatea Creștinilor 2025 oferă o invitație de a recurge la această moștenire comună și de a pătrunde mai adânc în credința care îi unește pe toți creștinii.

**Conciliul din Niceea**

Convocat de împăratul Constantin, la Conciliul de la Niceea, conform tradiției, au participat 318 Părinți, majoritatea din Răsărit. Biserica, ce tocmai ieșise din ascundere şi persecuție, începea să experimenteze cât de greu era să împărtăşească aceeaşi credinţă în diferitele contexte culturale și politice ale vremii. Acordul asupra textului Crezului a fost o problemă de definire a fundamentelor comune esențiale pe care să se construiască comunități locale care se recunosc reciproc ca Biserici surori, fiecare respectând diversitatea celeilalte.

Neînțelegerile au apărut între creștini în deceniile precedente, care uneori au degenerat în conflicte grave. Aceste dispute au fost pe materii diverse precum: natura lui Cristos în relație cu Tatăl; problema unei date unice pentru celebrarea Paștelui și relația sa cu Paștele ebraic; opoziţia faţă de opiniile teologice considerate eretice; cum să fie reintegrați credincioșii care abandonaseră credința în timpul persecuțiilor din anii anteriori.

Textul aprobat al Crezului folosea persoana întâi plural, „Noi credem…”. Această formă sublinia expresia unei apartenențe comune. Crezul a fost structurat în trei părți dedicate celor trei persoane ale Treimii, urmate de o concluzie care condamna afirmațiile care erau considerate eretice. Textul acestui Crez a fost revizuit și extins la Conciliul din Constantinopol din anul 381 d.C., unde condamnările au fost înlăturate. Aceasta este forma mărturisirii de credință pe care Bisericile creștine o recunosc astăzi drept Crezul niceno-constantinopolitan, denumit adesea simplu Crezul din Niceea.

**Din 325 până în 2025**

Deși Conciliul din Niceea a hotărât cum trebuie calculată data Paștelui, divergențele ulterioare de interpretare au făcut ca sărbătoarea să fie marcată frecvent la date diferite în Est și Vest. Deși încă așteptăm ziua în care vom avea din nou o sărbătoare comună a Paștelui anual, printr-o fericită coincidență, în acest an aniversar din 2025, această mare sărbătoare va fi celebrată la aceeași dată de către Bisericile din Răsărit și din Apus.

Sensul evenimentelor mântuitoare pe care toți creștinii le vor sărbători în Duminica Paștelui, la 20 aprilie 2025, nu s-a schimbat odată cu trecerea a șaptesprezece secole. Săptămâna de Rugăciune pentru Unitatea Creștinilor este o oportunitate pentru creștini de a explora din nou această moștenire vie și de a o reînsuși în moduri care sunt în concordanță cu culturile contemporane, care sunt și mai diferite astăzi decât cele ale lumii creștine la momentul Conciliului din Niceea. A trăi împreună credința apostolică astăzi nu implică redeschiderea controverselor teologice din acea vreme, care au continuat de-a lungul secolelor, ci mai degrabă o recitire în rugăciune a fundamentelor scripturale și a experiențelor ecleziale care au condus la acel conciliu și la hotărârile sale.

**Textul biblic pentru Săptămâna de Rugăciune**

Având în minte toate acestea, a fost ales textul biblic călăuzitor – *In* 11,17-27. Tema săptămânii, „Crezi tu aceasta?” (v. 26), se inspiră din dialogul dintre Isus și Marta, când Isus a vizitat casa Martei și a Mariei în Betania, după moartea fratelui lor Lazăr, așa cum este relatat de evanghelistul Ioan.

La începutul capitolului, Evanghelia spune că Isus îi iubea pe Marta, Maria și Lazăr (v. 5), dar când a fost informat că Lazăr era grav bolnav, Isus a declarat că boala lui „nu va duce la moarte”, ci că Fiul lui Dumnezeu va fi „glorificat prin ea” (v. 4) și a rămas acolo unde era el încă două zile. Când Isus a ajuns în cele din urmă în Betania, în ciuda faptului că a fost avertizat cu privire la riscul de a fi ucis cu pietre acolo (v. 8), Lazăr „era deja în mormânt de patru zile” (v. 17). Cuvintele Martei adresate lui Isus exprimă dezamăgirea ei pentru sosirea lui târzie, conținând probabil și o notă de reproș: „Doamne, dacă ai fi fost aici, fratele meu nu ar fi murit” (v. 21). Totuși, această exclamație este urmată imediat de o mărturisire de încredere în puterea mântuitoare a lui Isus: „Dar și acum știu că Dumnezeu îți va da orice îi vei cere” (v. 22). Când Isus o asigură că fratele ei va învia din nou (v. 23), ea răspunde afirmând credința ei religioasă: „Știu că va învia la învierea din ziua de apoi” (v. 24). Isus o conduce cu un pas mai departe, declarând puterea sa asupra vieții și a morții și dezvăluind identitatea sa ca Mesia. „Eu sunt învierea și viața. Cine crede în mine, chiar dacă moare, va trăi, și oricine trăiește și crede în mine nu va muri în veci” (v. 25-26). În urma acestei declarații uimitoare, Isus o provoacă pe Marta cu o întrebare foarte directă și profund personală: „Crezi tu aceasta?” (v. 26.).

La fel ca Marta, primele generații de creștini nu au putut rămâne indiferente sau pasive când cuvintele lui Isus le-au atins și le-au cercetat inimile. Ei au căutat cu seriozitate să dea un răspuns comprehensibil la întrebarea lui Isus: „Crezi tu aceasta?”. Părinții de la Niceea s-au străduit să găsească cuvinte care să cuprindă întregul mister al întrupării, pătimirii, morții și învierii Domnului lor. În așteptarea întoarcerii sale, creștinii din întreaga lume sunt chemați să mărturisească împreună această credință în înviere, care este pentru ei izvorul speranței și al bucuriei, menit să fie împărtășit tuturor popoarelor.

**Celebrarea ecumenică a cuvântului lui Dumnezeu**

În acest an aniversar al Conciliului din Niceea, celebrarea ecumenica a cuvântului lui Dumnezeu în Săptămâna de Rugăciune este centrată pe sensul credinței și pe afirmarea ei, atât personal, cât și comunitar, atât „Eu cred”, cât și „Noi credem”. Textul biblic din care este extrasă tema săptămânii, cu întrebarea sa provocatoare, „Crezi tu aceasta?”, este proclamat în dialog între trei lectori și adunare ca parte a invitației la închinare. După o scurtă introducere la primul conciliu ecumenic, o rugăciune de deschidere inspirată de Clement din Roma (cca. 35-99 d.C.) duce la lecturile din Vechiul Testament și Noul Testament.

După predică/omilie, dialogul dintre lectori și adunare continuă, reluând dialogul dintre Isus și Marta. Participanții sunt invitați să celebreze credința lor comună, primind o lumânare și împărtășindu-și flacăra unii altora, ca semn al luminii lui Cristos înviat. Apoi recită împreună crezul niceean.

Rugăciunile de mijlocire, bazate pe scrierile patristice din secolele II-VIII, sunt o chemare de a crește în credință și de a depune mărturie despre Dumnezeu, Tatăl, Fiul și Duhul Sfânt, împreună, în lume. Toți cei prezenți se roagă atunci împreună rugăciunea *Tatăl nostru* și sunt trimiși cu o binecuvântare.

**Materialul pentru fiecare zi din Săptămâna de Rugăciune**

Textele prevăzute pentru rugăciunea personală sau comună pentru fiecare dintre cele opt zile includ două lecturi din Scriptură și un psalm. Textele biblice pentru fiecare zi evidențiază, la rândul lor, declarații cheie ale Crezului de la Niceea.

Ziua 1: Paternitatea și grija lui Dumnezeu care stăpânește universul

Ziua 2: Creația ca lucrare a lui Dumnezeu

Ziua 3: Întruparea Fiului

Ziua 4: Misterul pascal: pătimirea, moartea și învierea lui Isus

Ziua 5: Duhul Sfânt, dătătorul de viață și bucurie

Ziua 6 : Biserica: comunitate a credincioșilor

Ziua 7: Botezul în moartea și învierea Domnului

Ziua 8: Așteptând Împărăția și viața viitoare

În loc de reflecții nou-scrise pentru fiecare zi, textele din Scriptură sunt urmate de scurte lecturi patristice din diferite zone geografice și tradiții ecleziale (greacă, siriacă, armeană și latină). Scopul selectării acestor texte scurte, datând în mare parte din primul mileniu, este de a oferi o perspectivă asupra reflecției creștine la acea vreme, ajutând la situarea definițiilor Conciliului din Niceea atât în contextele care le-au dat naștere, cât și în cele care au fost influențate de acestea. Rugăciunile de mijlocire și contemplare pentru fiecare zi ne invită să actualizăm conținutul credinței împărtășite și celebrate de-a lungul secolelor în întreaga lume, găsind în el un motiv de mulțumire.

**Pregătirea textelor pentru Săptămâna de Rugăciune**

**pentru Unitatea Creştinilor 2025**

Comisia Internațională, însărcinată de Dicasterul pentru Promovarea Unității Creștinilor (DPUC) și Comisia Credință și Constituție de la Consiliul Ecumenic al Bisericilor (WCC) să revizuiască și să redacteze proiectul final al textului pentru Săptămâna de Rugăciune pentru Unitatea Creștinilor 2025, s-a reunit la mănăstirea din Bose, Italia, în perioada 10-15 septembrie 2023.

Elaborarea materialelor a fost încredințată de către DPUC și WCC comunității din Bose, iar un grup de frați și surori din comunitate a pregătit prima schiță a textelor. În cadrul întâlnirii de la Bose, acest grup a colaborat cu echipa internațională pentru finalizarea textelor. Întâlnirea a fost prezidată împreună de rev. dr. Mikie Roberts de la Consiliul Mondial al Bisericilor din Geneva și pr. Martin Browne OSB de la Dicasterul pentru Promovarea Unității Creștinilor din Roma.

**Membrii participanți din grupul internaţional**

Rev. Martin Browne OSB Dicasterul pentru Promovarea Unității Creștinilor (Roma)

Sr. Leticia Candelario Lopez FMVD Verbum Dei Missionary Fraternity (Singapore)

Rev. Miguel Desjardins CCN Conferința Episcopilor din Franţa (Paris)

Rev. Dr. Philip Halikias Hellenic College Holy Cross (Brookline MA)

Dr. Andrej Jeftic Consiliul Ecumenic al Bisericilor (Geneva)

Rev. Dr. Mikie Roberts Consiliul Ecumenic al Bisericilor (Geneva)

Pastor Dr. Jochen Wagner Asociația Bisericilor Creştine din Germania (Frankfurt)

Dr. Clare Watkins Universitatea din Roehampton (Londra)

**Membri participanți ai Comunităţii Bose**

Fr. Sabino Chiala, *prior*

Fr. Guido Dotti

Sr. Sylvie Maubon

Fr. Matteo Nicolini Zani

**CELEBRAREA ECUMENICĂ A CUVÂNTULUI LUI DUMNEZEU**

**Instrucțiuni pentru cei care pregătesc celebrarea**

Anul acesta celebrarea ecumenică a fost pregătită de comunitatea din Bose, o mănăstire ecumenică de fraţi şi surori din nordul Italiei. În timp ce sărbătorim 1700 de ani de la Conciliul din Niceea, această celebrare are, în inima sa, Crezul de la Niceea. Reflectând acest lucru, lecturile din Scriptură pentru acest an se concentrează pe credință.

În Bose, viața comunității este modelată de ritmul rugăciunii obişnuite. În timp ce clopotele cheamă surorile, frații și oaspeții la rugăciune, toți se adună în biserică. Dacă ne permite contextul local, sugerăm ca la sosire, înainte de a merge la locurile lor, credincioșii să fie primiți și apoi să aștepte în grupuri mici în diferite puncte desemnate din jurul spațiului de cult. Celebrarea se deschide cu toți cei prezenți mișcându-se împreună pentru meditația asupra Scripturii. Această comunitate adunată este apoi invitată să reflecteze la relatarea mărturisirii de credință a Martei față de Isus, așa cum este relatată în *In* 11,17-27. Într-un timp de tăcere, care reflectă practica mănăstirii de la Bose, fiecare este chemat să stea cu întrebarea provocatoare a lui Isus către Marta: „Crezi tu aceasta?”. Respectând aspectele practice din diferite contexte, sugerăm ca această perioadă de tăcere să fie substanțială – să dureze până la cinci minute.

Ca răspuns la proclamarea cuvântului, ne afirmăm împreună credința printr-o recitare solemnă a Crezului de la Niceea. Acest moment este marcat de împărtășirea luminii lui Cristos, simbolizată de lumânări aprinse. Lumânările sunt distribuite și lumina se răspândește din față, ea fiind transmisă în întreaga comunitate. Stăm împreună ca lumină a lumii, uniți în iubire, afirmând: „Noi credem…”. La sfârșitul celebrării, lumânările aprinse sunt puse împreună într-un recipient adecvat și sigur pentru a arde împreună, ca o amintire a chemării noastre continue la unitatea creștină.

O altă trăsătură distinctivă a celebrării din acest an este includerea de texte ale scriitorilor creștini timpurii mai ales în rugăciunile de mijlocire. Pentru surorile și frații de la Bose, acești scriitori sunt o sursă vie pentru viața lor comună. Aceste texte reflectă nu numai credința comună înainte și după Niceea, ci și diversitatea de limbă, cultură și spiritualitate care a caracterizat Biserica primară.

Textele atribuite celebrantului (P) pot fi împărtășite între diferiţi clerici sau reprezentanți ai diferitelor tradiții prezente. De asemenea, textele atribuite unui lector (L) pot fi distribuite între mai multe persoane.

Trimiterea și binecuvântarea pot fi proclamate în comun de către slujitori/reprezentanți ai diferitelor comunități prezente.

*Notă cu privire la versiunea Crezului inclusă în aceste resurse:*

Textul Crezului inclus în celebrarea ecumenică a cuvântului lui Dumnezeu este versiunea Crezului niceno-constantinopolitan folosit în mod normal în timpul Adunărilor Generale ale Consiliului Mondial al Bisericilor și al altor evenimente ecumenice. Referindu-se la Duhul Sfânt, omite clauza așa-numită *filioque* – „și de la Fiul” – după sintagma „care purcede de la Tatăl”. Această clauză nu a fost inclusă în textul Crezului adoptat la Conciliul din Niceea (325) sau la Conciliul din Constantinopol (381), ci a fost adăugată în Occident în secolul al VI-lea, astfel încât să sublinieze divinitatea Fiului în faţa ereziei ariane. Includerea sa a fost cauza unor dispute între Orient şi Occident timp de multe secole și a făcut obiectul unor discuții ecumenice importante în ultimele decenii. Textul omite, de asemenea, clauza *Deum de Deo* – „Dumnezeu din Dumnezeu” – referindu-se la Fiul, care a fost inclusă în Crezul de la Niceea, dar omisă din versiunea adoptată la Constantinopol în 381.

Un raport din 1981 al Comisiei Credință și Constituție din Consiliul Mondial al Bisericilor, din care Biserica Romano-Catolică este membru cu drepturi depline, a recomandat „ca forma originală a celui de-al treilea articol al Crezului, fără *filioque*, să fie recunoscută peste tot drept cea normativă și restaurată, pentru ca întregul popor creștin să poată, în această formulă, să-și mărturisească credința comună în Duhul Sfânt”[[1]](#footnote-1). În timp ce clauza *filioque* rămâne parte din tradiția liturgică a Bisericii latine și a altor Biserici occidentale, episcopii Romei o omit atunci când recită Crezul în întâlnirile ecumenice cu liderii Bisericilor orientale. Un document al Vaticanului din 1995 declara: „Biserica Catolică recunoaște valoarea conciliară, ecumenică, normativă și irevocabilă, ca expresie a unicei credințe comune a Bisericii și a tuturor creștinilor, a Simbolului mărturisit în greacă la Constantinopol în 381 de către al doilea Conciliu Ecumenic. Nicio mărturisire de credință specifică unei anumite tradiții liturgice nu poate contrazice această expresie a credinței învăţate și mărturisite de Biserica neîmpărțită”[[2]](#footnote-2).

**Celebrarea ecumenică**

**P:** Celebrant

**L** Lector

**T:** Toţi

**Invitaţie la rugăciune**

*De la intrarea principală în spațiul de cult*

**P:** Binecuvântat să fie Dumnezeul nostru în orice vreme.

**T: Acum şi întotdeauna. Amin.**

**P:** Veniţi, să ne închinăm înaintea Domnului, Regele nostru și Dumnezeul nostru.

**T: Sfinte Dumnezeule, Sfinte Tare, Sfinte fără de moarte, miluieşte-ne pe noi!**

**L1:** Când a venit Isus, a aflat că era deja de patru zile în mormânt.

*Începe mișcarea în încăperea principală a spațiului de cult.*

**L2:** Când a auzit că a venit Isus, Marta i-a ieșit în întâmpinare. Maria însă stătea în casă.

**L3:** Așadar, Marta i-a spus lui Isus: Doamne, dacă ai fi fost aici, fratele meu nu ar fi murit! Însă şi acum știu că tot ce vei cere de la Dumnezeu, Dumnezeu îți va da.

**T: Isus i-a spus: Fratele tău va învia.**

**L1:** Marta i-a spus lui Isus: Știu că va învia la înviere, în ziua de pe urmă.

**T: Isus i-a spus: Eu sunt învierea şi viaţa. Cel care crede în mine, chiar dacă moare, va trăi; şi oricine trăieşte şi crede în mine nu va muri în veci.**

**L2:** Crezi tu aceasta?

*Pauză*

**L3:** Crezi tu aceasta?

*Pauză*

**L1:** Crezi tu aceasta? (*In* 11,17-26)

*Pauză mai lungă*

**Cântec**

**P:** Acum 1700 de ani, creștinii s-au luptat cu întrebări legate de credință, confuzie și dificultăți. Din aceste lupte, ei au putut să-și proclame împreună credința în cuvintele Crezului de la Niceea. Astăzi, ca o comunitate unită de creștini, ne adunăm din diferite culturi și confesiuni pentru a celebra credința noastră comună.

Cristos este în mijlocul nostru.

**T: El a fost. El este. El va fi mereu.**

**Cuvinte de bun-venit** *(din partea întregii comunităţi)*

**Rugăciuni de deschidere**

**T: Kyrie, eleison! Doamne, miluieşte-ne!**

**L1:** O, Creator și Păzitor al oricărui duh,

care înmulțeşti familia umană pe pământ,

să știe toate popoarele că tu ești singurul Dumnezeu

și că Isus Cristos este Fiul tău,

iar noi toți suntem poporul tău, turma pășunii tale.

**T: Kyrie, eleison! Doamne, miluieşte-ne!**

**L2:** Doamne, ne rugăm ție: fii ajutorul nostru.

Mântuiește pe cei necăjiți dintre noi,

ai milă de cei nenorociți.

Arată-ți fața celor aflați în nevoie.

**T: Kyrie, eleison! Doamne, miluieşte-ne!**

**L3:** Doamne, credincios în toate generațiile,

drept în judecățile tale, milostiv și îndurător,

iartă greșelile noastre,

curăță-ne cu adevărul tău

și călăuzește-ne pașii pentru a merge în sfințenie și dreptate.

**T: Kyrie, eleison! Doamne, miluieşte-ne!**

**L4:** Doamne, fă să strălucească faţa ta peste noi în pace spre binele nostru,

dă înţelegere și pace nouă și tuturor celor care locuiesc pe pământ.

Dă conducătorilor noștri înțelepciune și inteligență,

îndrumă-le sfatul, astfel încât să își poată administra autoritatea în dreptate și în pace.

**T: Kyrie, eleison! Doamne, miluieşte-ne!**

*(*cf. *Clement din Roma [c. 35-99])*

**Ascultarea cuvântului lui Dumnezeu**

***Lectură din Vechiul Testament***

**Citire din cartea Deuteronomului** 6,4-9

Ascultă, Israel! Domnul Dumnezeul nostru este singurul Domn. Să-l iubeşti pe Domnul Dumnezeul tău din toată inima ta, din tot sufletul tău şi din toată puterea ta! Să fie aceste cuvinte pe care ţi le poruncesc astăzi în inima ta! Să le sădeşti în fiii tăi şi să vorbești de ele când stai în casa ta, când mergi pe drum, când te culci şi când te scoli! Să le legi ca un semn la mâini şi să-ţi fie ca un pandantiv între ochi! Să le scrii pe uşorii casei tale şi pe porţile tale!

*Cuvântul Domnului*

**Psalmul 131**

**T: Nădăjduiește în Domnul acum și în vecii vecilor.**

Doamne, eu nu am o inimă îngâmfată,

nici nu privesc cu trufie;

nu umblu după lucruri prea mari

şi prea înalte pentru mine.

**T: Nădăjduiește în Domnul acum și în vecii vecilor.**

Sufletul îmi este împăcat şi liniştit,

ca un copil înţărcat la sânul mamei sale.

Da, sufletul meu este în mine

ca un copil înţărcat în braţele mamei sale.

**T: Nădăjduiește în Domnul acum și în vecii vecilor.**

 Să nădăjduiască Israel în Domnul,

de acum şi până-n veac!

**T: Nădăjduiește în Domnul acum și în vecii vecilor.**

***Lectură din Noul Testament***

**Citire din Scrisoarea întâi a sfântului apostol Petru** *1Pt* 1,3-9

Binecuvântat să fie Dumnezeu şi Tatăl Domnului nostru Isus Cristos care, în marea sa îndurare, ne-a renăscut la o speranţă vie prin învierea lui Isus Cristos din morţi, pentru o moştenire nepieritoare, neîntinată, neofilită, păstrată pentru voi în ceruri. Voi sunteţi păziţi de puterea lui Dumnezeu prin credinţă, pentru mântuirea care este gata să fie manifestată în timpul de pe urmă. Pentru aceasta vă bucuraţi, deşi acum, pentru puţin timp, trebuie să vă întristaţi de felurite încercări pentru ca valoarea credinţei voastre, mai preţioasă decât aurul pieritor, care se încearcă în foc, să fie un motiv de laudă, glorie şi cinste la arătarea lui Isus Cristos. Pe el, fără să-l fi văzut, îl iubiţi; fără a-l vedea, dar crezând în el, tresăltaţi de o bucurie negrăită şi glorificată, încredinţaţi că veţi ajunge la ţelul credinţei voastre: mântuirea sufletelor.

*Cuvântul Domnului*

**Responsoriu**

R: Mare este Domnul, mare este puterea lui.

**T: Mare este Domnul, mare este puterea lui.**

R: Înțelepciunea lui nu are hotar.

**T: Mare este puterea lui.**

R: Slavă Tatălui şi Fiului şi Sfântului Duh.

**T: Mare este Domnul, mare este puterea lui.**

**Lectura evangheliei**

**Citire din Evanghelia Domnului nostru Isus Cristos după sfântul Ioan** 20,24-29

Însă Toma, unul dintre cei doisprezece, cel numit „Geamănul”, nu era cu ei când a venit Isus. Aşadar, ceilalţi discipoli i-au spus: „L-am văzut pe Domnul!”. Dar el le-a zis: „Dacă nu voi vedea în mâinile lui semnul cuielor şi nu-mi voi pune degetul în semnul cuielor şi nu-mi voi pune mâna în coasta lui, nu voi crede”.

După opt zile, discipolii lui erau iarăşi înăuntru, iar Toma era împreună cu ei. Isus a venit, deşi uşile erau încuiate, a stat în mijlocul lor şi a zis: „Pace vouă!”. Apoi i-a spus lui Toma: „Adu-ţi degetul tău aici: iată mâinile mele! Adu-ţi mâna şi pune-o în coasta mea şi nu fi necredincios, ci credincios!”. Toma a răspuns şi i-a zis: „Domnul meu şi Dumnezeul meu!”. Isus i-a spus: „Pentru că m-ai văzut, ai crezut. Fericiţi cei care nu au văzut şi au crezut!”.

*Tăcere/Cântec*

**Omilie/cuvântare**

*Tăcere/Cântec/Interludiu muzical.*

**Celebrarea credinţei noastre comune**

*Lumânările sunt împărțite aşa cum spune celebrantul.*

P: Isus a spus: „Eu sunt lumina lumii.”

În multe tradiții creștine, la botez, botezatului (sau naşului) i se înmânează o lumânare aprinsă. De asemenea, Isus îi cheamă pe discipolii săi să fie lumina lumii. Fiecare este purtător al luminii înviate a lui Cristos. Primim această lumină de la Cristos unii prin alții.

*Când toată lumea a primit o lumânare, celebrantul aprinde prima lumânare și împarte lumina la cei din apropiere, care la rândul lor împart lumina la toată adunarea.*

P: Isus i-a spus Martei: „Eu sunt învierea şi viaţa. Cel care crede în mine, chiar dacă moare, va trăi; şi oricine trăieşte şi crede în mine nu va muri în veci. Crezi tu aceasta?”.

**T:** „Da, Doamne; eu am crezut că tu eşti Cristos, Fiul lui Dumnezeu, cel care vine în lume.”

*Fiecare persoană aprinde lumânarea vecinului său. În timp ce face aceasta, spune* ***„Lumina lui Cristos”****. Când toate lumânările au fost aprinse, celebrantul continuă:*

P: Să ne iubim unii pe alții, aşa încât, într-un suflet, noi să putem mărturisi credința în care am fost botezaţi cu toții:

**T: Cred într-unul Dumnezeu,**

**Tatăl atotputernicul,**

**Creatorul cerului şi al pământului,**

**al tuturor văzutelor şi nevăzutelor.**

**Cred într-unul Domn Isus Cristos,**

**Fiul lui Dumnezeu unul-născut,**

**care din Tatăl s-a născut, mai înainte de toţi vecii.**

**Lumină din Lumină,**

**Dumnezeu adevărat din Dumnezeu adevărat,**

**născut, iar nu creat,**

**de o fiinţă cu Tatăl,**

**prin care toate s-au făcut.**

**Care pentru noi, oamenii, şi pentru a noastră mântuire**

**s-a coborât din ceruri.**

**S-a întrupat de la Duhul Sfânt, din Maria Fecioara,**

**şi s-a făcut om.**

**S-a răstignit pentru noi sub Ponţiu Pilat,**

**a pătimit şi s-a îngropat.**

**A înviat a treia zi, după Scripturi,**

**şi s-a suit la cer, şade de-a dreapta Tatălui.**

**Şi iarăşi va veni cu mărire,**

**să-i judece pe cei vii şi pe cei morţi,**

**a cărui împărăţie nu va avea sfârşit.**

**Cred în Duhul Sfânt,**

**Domnul şi de viaţă dătătorul,**

**care de la Tatăl purcede;**

**care împreună cu Tatăl şi cu Fiul, este adorat şi preamărit**

**şi a grăit prin proroci.**

**Cred într-una, sfântă, catolică şi apostolică Biserică.**

**Mărturisesc un Botez spre iertarea păcatelor.**

**Aştept învierea morților**

**şi viaţa veacului ce va veni. Amin.**

**Rugăciuni de mijlocire**

L1: Căci toate lucrurile au fost făcute din nimic, iar ființa lor s-ar scufunda din nou în nimic, dacă Autorul tuturor lucrurilor nu ar ține-o în mâna guvernării sale. (*Grigore cel Mare [c. 540-604]*)

L2: Doamne al vieții, primim toată creația din mâna ta și prin providența ta. Învață-ne să trăim în lumea ta cu grijă și dreptate faţă de tot ceea ce ai creat.

**T: Noi credem, vino în ajutorul necredinței noastre!**

L1: Eu numesc această credință lumină inteligibilă care prin har răsare în suflet, care susține inima și dă darul speranței. *(Isaac din Ninive [secolul al VII-lea])*

L2: Dumnezeule iubitor, dă-ne din belșug darul speranței într-o lume tulburată de ceartă și discordie. Întărește poporul tău afectat de apatie și dezbinare.

**T: Noi credem, vino în ajutorul necredinței noastre!**

L1: Ce mirare dacă, venind la Dumnezeu, mărturisim în primul rând că noi credem, văzând că fără credință nici viața comună nu se poate trăi. *(Rufin din Aquileia [c. 344-411])*

L2: Dumnezeule milostiv, iartă-ne pentru momentele în care nu am reușit să trăim o viață comună ca niște creștini. Atrage-ne mai profund la o singură credință în tine, ca să putem da mărturie lumii.

**T: Noi credem, vino în ajutorul necredinței noastre!**

L1: Să prevaleze credința: credința care duce mintea la încredere, credința care nu vine din logica omenească, ci este rod al Duhului Sfânt. *(Vasile din Cezareea [c. 330-378])*

L2: O, Mângâietorule ceresc, ne rugăm să ne putem încrede mai mult în darul înțelepciunii tale, mai degrabă decât în ​​inteligența gândirii noastre.

**T: Noi credem, vino în ajutorul necredinței noastre!**

L1: Lumina sa a apărut și a făcut să dispară întunericul închisorii; a sfințit nașterea noastră și a distrus moartea, desfăcând aceleași lanțuri în care eram înlănțuiți. *(Ireneu din Lyon [c.135-198])*

L2: Doamne milostiv, condu-ne să lucrăm împreună pentru ca oriunde este întuneric și asuprire, suferință și nedreptate, să aducem lumina și libertatea ta.

**T: Noi credem, vino în ajutorul necredinței noastre!**

P: Ca fraţi şi surori ai lui Isus, să ne rugăm împreună cu cuvintele pe care ni le-a învățat el:

**T: Tatăl nostru…**

**Cântec**

**Rugăciune de încheiere** *(de la comunitatea Bose)*

P: Dumnezeule, Tatăl nostru, primește lauda și mulțumirea noastră pentru ceea ce îi unește deja pe creștini în mărturisirea și mărturia adusă lui Isus Domnul. Grăbeşte ceasul în care toate Bisericile se vor recunoaște una pe cealaltă într-o comuniune pe care ai dorit-o și pentru care Fiul tău s-a rugat cu puterea Duhului Sfânt. Ascultă-ne pe noi, tu care viețuiești şi domneşti acum și în vecii vecilor.

**T: Amin.**

**Trimiterea**

P: Să-l binecuvântăm pe Domnul.

**T: Mulțumim lui Dumnezeu.**

P: Cel care este pacea noastră și ne-a făcut una să ne dăruiască să ne prezentăm unii pe alții Tatălui într-un singur Duh.

**T: Amin.**

**LECTURI BIBLICE ŞI COMENTARIU PENTRU FIECARE ZI DIN SĂPTĂMÂNĂ: O CĂLĂTORIE PRIN CREZUL NICEEAN**

**ZIUA 1**

**Paternitatea și grija lui Dumnezeu care stăpânește universul**

**LECTURA I**

*Tu, Doamne, eşti tatăl nostru.*

Citire din cartea profetului Isaia 63,15-17

Priveşte din cer şi vezi din locuinţa sfinţeniei şi a splendorii tale! Unde sunt zelul şi puterea ta? S-au restrâns oare freamătul tău şi îndurarea ta faţă de mine? 16 Căci eşti tatăl nostru; Abrahám nu ne-a cunoscut şi Israél nu ne-a luat în seamă. Tu, Doamne, eşti tatăl nostru; numele tău este „Răscumpărătorul nostru” din veşnicie. 17 De ce, Doamne, ne-ai făcut să rătăcim de la căile tale şi ne-ai împietrit inima ca să nu se teamă de tine? Întoarce-te de dragul slujitorilor tăi, al triburilor moştenirii tale**!**

*Cuvântul Domnului*

**PSALMUL RESPONSORIAL**

*Ps* 138(139),1-3.13-14ab.23-24 (R.: 24b)

**R.: *Condu-mă, Doamne, pe calea veşniciei!***

1 Doamne, tu mă cercetezi şi mă cunoşti;

2 ştii când mă aşez şi când mă scol;

pătrunzi de departe intenţiile mele;

3 fie că umblu, fie că stau culcat, nimic nu-ţi scapă;

toate cărările mele îţi sunt cunoscute. **R.**

13 Pentru că tu ai format rărunchii mei,

m-ai ţesut în sânul mamei mele.

14ab Te laud pentru că m-ai făcut o făptură atât de minunată!

Lucrările tale sunt admirabile! **R.**

23 Cercetează-mă, Dumnezeule, şi vezi inima mea,

încearcă şi cunoaşte neliniştile mele!

24 Vezi dacă nu merg pe o cale greşită

şi condu-mă pe calea veşniciei! **R.**

**LECTURA A II-A**

*Pentru voi există un singur Dumnezeu.*

**Citire din Scrisoarea întâi a sfântului apostol Paul către Corinteni 8,5-6**

Căci, chiar dacă sunt numiţi zei fie în cer, fie pe pământ, aşa încât sunt mulţi zei şi mulţi stăpâni, 6 pentru voi există un singur Dumnezeu, Tatăl, de la care vin toate şi pentru care suntem, şi un singur Domn, Isus Cristos, prin care sunt toate şi prin care suntem şi noi.

*Cuvântul Domnului*

**Lectură patristică**

***Din tradiția greacă***

Privește tainele iubirii și atunci vei contempla sânul Tatălui, pe care l-a descoperit unicul-născut Fiu al lui Dumnezeu. Dumnezeu însuși este iubire și prin iubire este contemplat de noi. Și în timp ce în realitatea sa inefabilă el este Tată, în compasiunea sa a devenit pentru noi mamă.

**(**Clement de Alexandria [c. 150-215], *Care om bogat se va mântui?* 37,1-2)

**Pentru reflecţie**

1. Cum ai experimentat grija tatălui și compasiunea maternă ale lui Dumnezeu în propria ta viață?
2. Ce ne împiedică să recunoaștem fiecare persoană ca un copil al lui Dumnezeu?
3. Cum ne afectează recunoașterea lui Dumnezeu ca Tată al tuturor percepția și relația noastră cu ceilalți?

**Rugăciune**

**R.: Îți mulțumim şi te lăudăm, Doamne!**

Te binecuvântăm, Doamne, Părinte al luminilor:

din tine se coboară tot binele și orice dar desăvârșit. **R.**

Tu ai făcut lumea și tot ce conține ea,

tu ești Domnul cerului și al pământului.

Tuturor muritorilor le dai viață și suflare și toate lucrurile. **R.**

Tu ai creat toate popoarele care locuiesc pe pământ.

Pentru ele ai stabilit ordinea timpului și limitele spațiului lor.

În inima ființelor umane ai pus gândul veşniciei. **R.**

Tată Ceresc, după marea ta bunătate,

ne dai un mod de viață prin Lege și Profeți.

Tată milostiv, în Isus, Fiul tău, ai proclamat vestea bună a Împărăției. **R.**

Dumnezeul oricărei mângâieri,

cheamă-ne să te urmăm.

Întărește pentru noi lucrarea mâinilor noastre. **R.**

***Să ne rugăm:***

Tată al compasiunii,

reînnoiește-ne credința în tine și leagă-ne prin iubirea ta,

astfel încât să ne recunoaștem unii pe alții drept copiii tăi

și să fim una.

Te rugăm prin Isus Cristos, Fiul tău unicul-născut,

în comuniunea Duhului Sfânt. Amin.

**Lecturi patristice alternative**

***Din tradiția siriacă***

Ce om poate să-l contemple pe Dumnezeu cu gând vigilent, să privească la măreția lui, să ia în considerare natura sa ascunsă și să poată privi cu ochiul înțelegerii sale acea Natură curată și sfântă, care nu are nevoie de nimic? [...] Cel care cerșește, roagă și îndeamnă fiecare om să trăiască. Cel care suferă pentru a ne da viață și caută să ne găsească și este mai mulțumit de fericirea noastră decât noi înșine. Cel care ne roagă neîncetat să luăm din bogățiile sale și să luăm averea din depozitul său, ca să fim bogați prin comorile sale și să nu fim sărăciți. Cel care se bucură nu atât de propria viață, cât de faptul că trăim noi.

**(**Philoxenus de Mabbug [c. 440-523], *Discurs 7)*

***Din tradiția latină***

Izvorul vieții este acel bine principal, din care mijloacele de viață sunt distribuite tuturor, în timp ce el are viața care sălășluiește în sine. Nu primește de la nimeni ca și cum ar avea nevoie. El dă binele celorlalți mai degrabă decât să împrumute de la alții pentru sine, căci nu are nevoie de noi. […] Ce poate fi atunci mai frumos decât să ne apropiem de el, să ne alipim de el? Ce plăcere poate fi mai mare? Cel care a văzut și a gustat liber din fântâna de apă vie ce altceva își poate dori?

(Ambroziu din Milano [c. 337-397], *Scrisori IV* 11, 18)

**ZIUA 2**

**Creația ca lucrare a lui Dumnezeu**

**LECTURA I**

*Duhul lui Dumnezeu plutea deasupra apelor.*

**Citire din cartea Genezei 1,1–5**

La început, Dumnezeu a creat cerul şi pământul. Pământul era neorânduit şi pustiu, şi întuneric era deasupra abisului, şi duhul lui Dumnezeu plutea deasupra apelor. 3 Şi a zis Dumnezeu: „Să fie lumină!” Şi a fost lumină. 4 Dumnezeu a văzut că lumina era bună şi a despărţit Dumnezeu lumina de întuneric. 5 Dumnezeu a numit lumina „zi”, iar întunericul l-a numit „noapte”. Şi a fost seară, şi a fost dimineaţă: ziua întâi.

*Cuvântul Domnului*

**PSALMUL RESPONSORIAL**

*Ps* 148,1-2.11-12ab.12cd-13.14

**R.: *Cerurile şi pământul, Doamne, sunt pline de mărirea ta!***

1 Lăudaţi-l pe Domnul din ceruri,

lăudaţi-l întru cei de sus!

2 Lăudaţi-l, voi, toţi îngerii lui,

lăudaţi-l, toate oştirile sale! **R.**

11 Regii pământului şi toate popoarele,

conducătorii şi toţi judecătorii pământului,

12ab tineri şi fecioare. **R.**

12cd Bătrâni cu copii

13 să laude numele Domnului,

pentru că numai numele lui este preaînălţat!

Măreţia lui este mai presus de pământ şi de ceruri. **R.**

14 El a înălţat puterea poporului său

spre lauda tuturor credincioşilor săi,

a fiilor lui Israel, poporul care îi stă aproape. **R.**

**LECTURA A II-A**

*Creaţia aşteaptă cu nerăbdare revelarea fiilor lui Dumnezeu.*

**Citire din Scrisoarea sfântului apostol Paul către Romani 8,18-23**

Fraţilor, eu consider că suferinţele timpului prezent nu se pot compara cu gloria viitoare care ni se va revela. 19 Într-adevăr, creaţia aşteaptă cu nerăbdare revelarea fiilor lui Dumnezeu. 20 Căci creaţia a fost supusă zădărniciei, nu de bunăvoie, ci din cauza aceluia care a supus-o, cu speranţa 21 că şi ea, creaţia, va fi eliberată de sclavia stricăciunii spre libertatea gloriei fiilor lui Dumnezeu. 22 De fapt, noi ştim că toată creaţia suspină şi suferă durerile unei naşteri până în timpul de acum, 23 dar nu numai ea, ci şi noi, cei care avem ca prim dar al lui Dumnezeu Duhul, şi noi suspinăm în noi înşine, aşteptând înfierea şi răscumpărarea trupului nostru.

*Cuvântul Domnului*

**Lectură patristică**

***Din tradiția greacă***

Dumnezeu nu poate fi văzut de ochii oamenilor, ci este văzut și perceput prin providența și lucrările sale. Așa cum cineva care vede o navă complet echipată intrând în port presupune că are un pilot care să o conducă, tot așa trebuie să percepem că Dumnezeu este pilotul întregului univers, deși nu este vizibil pentru ochii cărnii, pentru că este de neînțeles.

**(**Teofil de Antiohia [secolul la II-lea], *Ad Autolycus*, I, 5)

**Pentru reflecţie**

1. Noi credem că Dumnezeu este prezent în toată creația, deși prezența sa este uneori greu de perceput.
2. Creația este un dar al lui Dumnezeu supus suferinței, adesea provocată de ființe umane. Cum ne putem recunoaște mai bine responsabilitatea pentru îngrijirea și conservarea ei?
3. Dacă este posibil, petreceți ceva timp în natură și gândiți-vă la modul în care aceasta ne conectează cu Creatorul.

**Rugăciune**

**R.: Fii binecuvântat, Doamne!**

Te lăudăm și îți mulțumim,

Dumnezeu al iubirii statornice,

pentru marile semne ale favorii tale

și milostivirea ta faţă de toată creația. **R.**

Tu ai făcut toate lucrurile.

Tu le-ai declarat bune,

căci Duhul tău locuiește în ele

și sunt ale tale, Doamne, care iubești pe cei vii. **R.**

Mărturisim, Doamne, gloria ta

în imensele spații înstelate ale universului și în cea mai mică sămânță a vieții.

Mulțumim pentru lucrările mâinilor tale

și pentru creația tuturor oamenilor. **R.**

Binecuvântat ești pentru aerul care ne dă viață.

Binecuvântat ești pentru pământul care ne hrănește.

Binecuvântat ești pentru apa care ne potolește setea.

Binecuvântat ești pentru focul care ne încălzește. **R.**

Dând glas întregii creații și adunând laolaltă orice mâhnire și bucurie,

te slăvim și îți mulțumim.

Doamne Dumnezeule, tu ai făcut toate lucrurile

și în curând le vei schimba, îmbrăcându-le cu gloria ta. **R.**

***Să ne rugăm:***

Doamne Dumnezeule, Părinte al luminilor,

întărește-ne inimile în așteptare și speranță,

în timp ce lucrăm pentru unitate și căutăm împreună armonia întregii creații.

Să fim făclii aprinse,

până în ziua venirii Fiului tău în slavă,

cu toți sfinții săi în împărăţia veşnică.

Binecuvântat ești tu acum și întotdeauna şi în vecii vecilor. Amin.

**Lecturi patristice alternative**

***Din tradiția siriacă***

Prima carte dată de Dumnezeu ființelor raționale este natura lucrurilor create. Instruirea cu cerneală a fost adăugată după încălcare.

(Isaac din Ninive [secolul al VII-lea], *Prima Colecţie*, 5)

***Din tradiția latină***

Căci toate lucrurile au fost făcute din nimic, iar ființa lor s-ar scufunda din nou în nimic, dacă Autorul tuturor lucrurilor nu ar ține-o de mâna guvernării.

(Grigore cel Mare [c. 540-604], *Moralia in Job*, XVI, 37, 45)

**ZIUA 3**

**Întruparea Fiului**

**LECTURA I**

*Voi face să răsară pentru David o odraslă dreaptă.*

**Citire din cartea profetului Ieremia 33,14-16**

Iată, vin zile – oracolul Domnului – când voi împlini cuvântul cel bun pe care l-am spus cu privire la casa lui Israel şi cu privire la casa lui Iuda! 15 În zilele acelea şi în acel timp voi face să răsară pentru David o odraslă dreaptă: el va face judecată şi dreptate în ţară. 16 În zilele acelea, Iuda va fi mântuit şi Ierusalimul va locui în siguranţă. Acesta este numele cu care va fi chemat: «Domnul este dreptatea noastră»”.

*Cuvântul Domnului*

**PSALMUL RESPONSORIAL**

*Ps* 71(72),1-2.7-8.12-13.17 (R.: cf. 7)

**R.: *În zilele lui, va înflori dreptatea şi multă pace.***

1 Dumnezeule, dăruieşte-i regelui judecăţile tale

şi înzestrează-l pe fiul regelui cu dreptatea ta!

2 Şi el va judeca poporul tău cu dreptate

şi pe săracii tăi, cu judecată. **R.**

7 În zilele lui, va înflori dreptatea şi multă pace,

până când va fi luna.

8 El va domni de la o mare la alta

şi de la Râu până la marginile pământului. **R.**

12 El îl va elibera pe săracul care strigă

şi pe sărmanul care este lipsit de ocrotire.

13 Va avea milă de cel sărac şi de cel sărman

şi va mântui sufletele sărmanilor. **R.**

17 Numele lui să fie binecuvântat în veci,

cât va fi soarele să dăinuiască numele lui.

În el vor fi binecuvântate toate neamurile pământului

şi toate neamurile îl vor preamări. **R.**

**EVANGHELIA**

*Cuvântul s-a făcut trup şi a locuit între noi.*

**Citire din Evanghelia Domnului nostru Isus Cristos după sfântul Ioan 1,1-18**

La început era Cuvântul şi Cuvântul era la Dumnezeu şi Cuvântul era Dumnezeu. 2 Acesta era la început la Dumnezeu. 3 Toate au luat fiinţă prin el şi fără el nu a luat fiinţă nimic din ceea ce există. 4 În el era viaţa şi viaţa era lumina oamenilor, 5 iar lumina în întuneric luminează, dar întunericul nu a cuprins-o. 6 A fost un om, trimis de Dumnezeu, al cărui nume era Ioan. 7 Acesta a venit spre mărturie, ca să dea mărturie despre lumină, pentru ca toţi să creadă prin el. 8 Nu era el lumina, ci a venit să dea mărturie despre lumină. 9 Cuvântul era lumina adevărată, care, venind în lume, luminează pe orice om. 10 Era în lume şi lumea a luat fiinţă prin el, dar lumea nu l-a cunoscut. 11 A venit la ai săi, dar ai săi nu l-au primit. 12 Însă celor care l-au primit, celor care cred în numele lui, le-a dat puterea de a deveni copii ai lui Dumnezeu, 13 care, nu din sânge, nici din voinţa trupului, nici din voinţa bărbatului, ci din Dumnezeu s-au născut. 14 Şi Cuvântul s-a făcut trup şi a locuit între noi, iar noi am văzut gloria lui, glorie ca a unicului născut din Tatăl, plin de har şi de adevăr.

*Cuvântul Domnului*

**Lectură patristică**

***Din tradiția armeană***

El a luat asupra sa toate patimile umane, în afară de păcat. Adică a flămânzit cel care dă mâncare tuturor celor vii. A însetat cel care dă credincioșilor săi apa vieții. A simțit oboseală cel care este odihna celor obosiți. A dormit cel care a ținut Israelul mereu vigilent. A plâns cel care a șters orice lacrimă din toți ochii. […] El a luat asupra sa trupul nostru supus durerii, pentru ca acela care nu este supus durerii să sufere cu trupul supus durerii și cel care este nemuritor să moară cu trupul muritor, ca să ne elibereze pe noi cei vinovați.

**(**Grigore din Skevra [secolul al XII-lea / al XIII-lea],
*Despre credința adevărată și conduita pură în virtuți*, 15-17)

**Pentru reflecţie**

1. Cum inspiră și modelează viața noastră credința în Isus, Fiul întrupat al lui Dumnezeu?
2. Cum ați experimentat prezența mângâietoare a lui Cristos în viața voastră?
3. Oriunde vedem pe cineva însetat, flămând, plângând sau suferind, Cristos este prezent.

**Rugăciune**

**R.: Mărire ție, Cristoase, mărire ție!**

Cuvânt al lui Dumnezeu, tu te-ai făcut trup și ai venit să locuiești printre noi.

Ai împărtășit viața noastră în toate;

ai murit așa cum murim noi toți. **R.**

Fiul lui David, dorit de cei drepți și de profeți,

ai vestit săracilor vestea bună;

ai vestit timpul de milostivire a Domnului. **R.**

Ai venit să rupi lanțurile robiei;

ai umblat făcând bine;

ai deschis tuturor calea către prezența lui Dumnezeu. **R.**

Ai venit pe lume în slăbiciune și sărăcie;

pe cei mândri i-ai înfrânt cu umilinţa ta;

pe cei trudiți și împovărați i-ai atras la tine. **R.**

Tu ești Mielul lui Dumnezeu și Păstorul nostru,

Slujitorul lui Dumnezeu și Domnul nostru:

ai fost făcut păcat pentru noi, Răscumpărătorul nostru. **R.**

***Să ne rugăm:***

Doamne Dumnezeule, Tatăl nostru,

atrage-ne privirea spre tine,

ca împreună să mergem

din întuneric la lumina feței tale,

revelată nouă în Isus, Fiul tău și fratele nostru,

care vieţuiește cu tine și cu Duhul Sfânt,

acum și în vecii vecilor. Amin.

**Lecturi patristice alternative**

***Din tradiția siriacă***

Acum că cele mai înalte și cele mai joase creaturi au devenit una, nu mai există sus și jos. Dumnezeu a apărut chiar pe pământ și natura noastră [umană] s-a înălțat la cer. Când Dumnezeu s-a coborât la noi, pământul a devenit cer, iar când Fiul neamului nostru a înviat, cerul a devenit pământ. Atunci cerul și pământul au devenit una.

(Abdisho bar Bahriz [secolul al IX-lea],

*Comentariu la Celebrările Bisericii*, p. 58)

***Din tradiția greacă***

Acesta este harul Domnului și acestea sunt mijloacele de restaurare ale Domnului pentru fiii oamenilor. Căci a suferit pentru a pregăti eliberarea de suferință pentru cei care suferă în el. El a coborât, ca să ne ridice. El a experimentat să fie zămislit, astfel încât să iubim pe cine nu este născut. El a coborât în stricăciune, pentru ca stricăciunea să poată îmbrăca nemurirea. El a devenit slab pentru noi, ca să ne putem ridica cu putere. S-a coborât în moarte, ca să ne dăruiască nemurirea și să dea viață morților. În cele din urmă, el a devenit om, pentru ca noi, cei care murim oameni, să trăim din nou și moartea să nu mai domnească peste noi.

(Atanasiu din Alexandria [c. 295-373], *Scrisori festive* 10, 8, 19)

**ZIUA 4**

**Misterul pascal:**

**pătimirea, moartea şi învierea lui Isus**

**LECTURA I**

*Îi cunosc durerea.*

**Citire din cartea Exodului 3,7-8a**

Domnul a zis: „Am văzut necazul poporului meu, care este în Egipt, şi am auzit strigătele lor din cauza asupritorilor. Îi cunosc durerea. 8a Am coborât ca să-l scot din mâna egiptenilor şi să-l fac să urce din ţara aceea într-o ţară bună şi întinsă, într-o ţară în care curge lapte şi miere.

*Cuvântul Domnului*

**PSALMUL RESPONSORIAL**

*Ps* 16(17),1.6-7.8b şi 15 (R.: 15b)

**R.: *Când mă voi trezi, Doamne, mă voi sătura de chipul tău.***

1 Ascultă, Doamne, dreptatea mea,

ia aminte la strigarea mea;

pleacă-ţi urechea la rugăciunea mea,

de pe buze care nu au înşelăciune! **R.**

6 Strig către tine, Dumnezeule, căci tu mă asculţi,

pleacă-ţi urechea spre mine şi ascultă cuvintele mele!

7 Arată-ţi milostivirea ta cea mare,

tu, care cu dreapta ta îi scapi de duşmani

pe cei care caută refugiu în tine! **R.**

8b Adăposteşte-mă la umbra aripilor tale!

15 Dar eu, în dreptate, voi vedea faţa ta,

când mă voi trezi mă voi sătura de chipul tău. **R.**

**LECTURA A II-A**

*S-a umilit pe sine; pentru aceasta şi Dumnezeu l-a înălţat.*

**Citire din Scrisoarea sfântului apostol Paul către Filipeni 2,6-11**

Fraţilor, Cristos Isus, fiind din fire Dumnezeu, nu a considerat un beneficiu propriu că este egal cu Dumnezeu, 7 ci s-a despuiat pe sine luând firea sclavului, devenind asemenea oamenilor, iar, după felul lui de a fi, a fost aflat ca un om. 8 S-a umilit pe sine făcându-se ascultător până la moarte, până la moartea pe cruce. 9 Pentru aceasta şi Dumnezeu l-a înălţat şi i-a dăruit numele care este mai presus de orice nume, 10 pentru ca în numele lui Isus să se plece tot genunchiul: al celor din ceruri, al celor de pe pământ şi al celor de dedesubt, 11 şi orice limbă să dea mărturie că Isus Cristos este Domn, spre gloria lui Dumnezeu Tatăl.

*Cuvântul Domnului*

**Lectură patristică**

***Din tradiția latină***

Dumnezeu Tatăl a fost foarte milostiv: el a trimis Cuvântul său creator care, venind să ne elibereze, a venit chiar în locul și situaţia în care pierdusem viața și a rupt legăturile lanțurilor noastre. Lumina sa a apărut și a făcut să dispară întunericul închisorii și a sfințit nașterea noastră și a distrus moartea, slăbind aceleași lanțuri în care eram înlănțuiți.

(Irineu din Lyon [c. 135-198], *Demonstraţia predicii apostolice*, 38)

**Pentru reflecţie**

1. Știm că vom muri cu toții. Cum schimbă credința în Isus care distruge moartea felul în care ne apropiem de această realitate?
2. „Dumnezeu se lasă împins de lume pe cruce. El este slab și neputincios în lume și tocmai aceasta este calea, singura cale, prin care este cu noi și ne ajută” (Dietrich Bonhoeffer).
3. Fiind Cel Înviat, Isus este cu noi până la sfârșitul tuturor timpurilor. În ce fel te încurajează compania lui în viața ta de zi cu zi?

**Rugăciune**

**R.: Mărire şi laudă ție, Doamne!**

Binecuvântat ești, Cristoase, întâiul-născut din toată făptura:

ești încununat cu slavă și cinste. **R.**

În numele tău, orice genunchi se va pleca în cer și pe pământ și sub pământ

și orice limbă va mărturisi că tu eşti Domn. **R.**

Să ne bucurăm și să-ți cântăm laude ţie, Cristoase, Fiu iubit al Tatălui:

tu ești Cel Înviat și ne chemi să trăim în tine. **R.**

Te adorăm, te slăvim, căci ești Regele regilor și Domnul domnilor:

ne-ai deschis împărăția cerurilor. **R.**

Îți mulțumim în orice moment și binecuvântăm numele tău:

tu ești mereu alături de noi, până la sfârșitul veacului. **R.**

***Să ne rugăm:***

Doamne, Dumnezeul nostru,

glorificându-l pe Fiul tău Isus, ne-ai eliberat de moarte.

Prin învierea lui,

trezește-ne inimile adormite,

luminează-i pe toți cei care te caută

și fă să strălucească peste noi steaua dimineții,

Isus Cristos cel viu,

care este Domn în vecii vecilor. Amin.

**Lecturi patristice alternative**

***Din tradiția greacă***

Mântuitorul a coborât pe pământ din milă faţă de omenire. El a suferit din plin pătimirile noastre, înainte de a suferi crucea și de a lua trupul nostru. Căci dacă n-ar fi suferit, n-ar fi venit să locuiască în mijlocul vieții omenești. Mai întâi a suferit, apoi a coborât și a fost văzut. Care este acea pătimire pe care a suferit-o pentru noi? Pătimirea de caritate.

(Origene din Alexandria [c. 185-254], *Omilii despre Ezechiel,* 6, 6)

***Din tradiția siriacă***

Trupul îți mulțumește, pentru că a fost mântuit prin umilirea ta.

Era o oaie rătăcită și leul a stat la pândă pentru a o dezmembra,

iar păcatul în ascuns este fiara care o rupe în bucăți.

David s-a păstrat în timp ce a salvat oaia,

în locul trupului nostru ți-ai dat trupul

acelei morți care ne-a devorat, dar nu s-a săturat.

(Efrem din Nisibis [c. 306-373], *Imn adus fecioriei*, 37, 5)

**ZIUA 5**

**Duhul Sfânt, dătător de viaţă şi bucurie**

**LECTURA I**

*Vă voi da o inimă nouă şi un duh nou voi pune în voi.*

**Citire din cartea profetului Ezechiel 36,23-28**

Aşa vorbeşte Domnul Dumnezeu: „Voi sfinţi numele meu cel mare – profanat printre neamuri – pe care voi l-aţi profanat în mijlocul lor şi neamurile vor cunoaşte că eu sunt Domnul – oracolul Domnului Dumnezeu – când mă voi sfinţi în voi înaintea ochilor lor. 24 Vă voi lua dintre neamuri şi vă voi aduna dintre toate ţările şi vă voi aduce în pământul vostru. 25 Vă voi stropi cu apă curată şi vă veţi curăţa; vă voi curăţa de toate întinările voastre şi de toţi idolii voştri vă voi purifica. 26 Vă voi da o inimă nouă şi un duh nou voi pune în voi; voi îndepărta inima de piatră din trupul vostru şi vă voi da o inimă de carne. 27 Duhul meu îl voi pune în voi şi vă voi face să umblaţi după hotărârile mele, să păziţi şi să împliniţi judecăţile mele. 28 Veţi locui în ţara pe care am dat-o părinţilor voştri; voi veţi fi poporul meu şi eu voi fi Dumnezeul vostru”.

*Cuvântul Domnului*

**PSALMUL RESPONSORIAL**

*Ps* 104(105),1 şi 5.8-9.24-25.26-27 (R.: cf. 8a)

**R.: *Domnul îşi aduce aminte de alianţa sa întotdeauna.***

1 Lăudaţi-l pe Domnul, invocaţi numele lui!

Faceţi cunoscute printre popoare faptele sale minunate!

5 Aduceţi-vă aminte de semnele minunate pe care le-a făcut,

de minunile sale şi de judecăţile gurii sale! **R.**

8 El îşi aduce aminte totdeauna de alianţa sa,

de cuvântul pe care l-a dat pentru o mie de generaţii,

9 de alianţa pe care a încheiat-o cu Abraham,

de jurământul pe care l-a făcut lui Isaac. **R.**

24 Şi poporul său a crescut foarte mult,

l-a făcut mai puternic decât asupritorii lui.

25 Acestora le-a schimbat inima şi au urât poporul lui,

s-au purtat mişeleşte cu slujitorii săi. **R.**

26 I-a trimis pe slujitorul său Moise

şi pe Aaron, pe care şi l-a ales;

27 a făcut prin ei semne minunate

şi în ţara lui Ham a săvârşit minuni. **R.**

**EVANGHELIA**

*Dacă cineva nu se naşte din nou,* *nu poate să vadă împărăţia lui Dumnezeu.*

**Citire din Evanghelia Domnului nostru Isus Cristos după sfântul Ioan 3,1-8**

În acel timp, era între farisei un om al cărui nume era Nicodim, un conducător al iudeilor. 2 Acesta a venit la Isus noaptea şi i-a zis: „Rabbi, ştim că ai venit de la Dumnezeu ca învăţător, căci nimeni nu poate să facă semnele pe care le faci dacă Dumnezeu nu este cu el”. 3 Isus i-a răspuns şi i-a zis: „Adevăr, adevăr îţi spun, dacă cineva nu se naşte din nou, nu poate să vadă împărăţia lui Dumnezeu”. 4 Nicodim i-a zis: „Cum poate să se nască un om când este bătrân? Oare poate să intre din nou în sânul mamei sale şi să se nască?” 5 Isus i-a răspuns: „Adevăr, adevăr îţi spun: dacă cineva nu se naşte din apă şi Duh, nu poate să intre în împărăţia lui Dumnezeu. 6 Ce este născut din trup, trup este, iar ce este născut din Duh, duh este. 7 Şi nu te mira că ţi-am zis: trebuie să vă naşteţi din nou! 8 Vântul suflă unde vrea; îi auzi sunetul, dar nu ştii de unde vine, nici încotro merge. Aşa este cu tot cel care este născut din Duh”.

*Cuvântul Domnului*

**Lectură patristică**

***Din tradiția siriacă***

Nu este corect să spunem că Duhul pleacă atunci când păcătuim, pentru a reveni când ne convertim. […] La ce îmi folosește dacă sălășluiește în mine după ce am devenit neprihănit? Dacă în momentul căderii nu locuiește în mine, nu-mi dă mâna și nu mă ridică, cum îi voi simți ajutorul? Care medic, când vede un bolnav care se îmbolnăvește, îl părăsește și îl abandonează, ca să vină la el când devine sănătos? Nu este mai util ca medicul să fie alături de bolnav în momentul îmbolnăvirii sale?

(Filoxenus de Mabbug [c. 440-523], *Despre sălăşluirea Duhului Sfânt)*

**Pentru reflecţie**

1. Duhul lui Dumnezeu reînnoiește fața pământului în fiecare zi, chemându-ne la cooperare.
2. Care sunt izvoarele bucuriei din viața ta și cum sunt ele legate de Duhul Sfânt?
3. Unde îl vedem pe Duhul Sfânt lucrând, biruind diviziunile noastre și atrăgându-ne într-o unitate mai profundă, și cum ne putem alătura acestei lucrări?

**Rugăciune**

**R.: Amin, amin! Aleluia!**

Tu ești Duhul suflat pe fața lui Adam:

tu faci din carnea umană o ființă vie. **R.**

Tu ești Duhul dat de Cel Înviat:

păcatele noastre au fost iertate. **R.**

Tu ești Duhul trimis la Rusalii:

ai deschis calea pentru ca evanghelia să ajungă la toți oamenii. **R.**

Tu ești Duhul care ne trezește rugăciunea:

suntem ținuți în iubirea lui Dumnezeu. **R.**

Tu ești Duhul lui Dumnezeu revărsat peste cei morți:

mormintele vor fi deschise și morții vor învia. **R.**

***Să ne rugăm:***

Dumnezeule, Tatăl nostru,

tu ne-ai descoperit taina minunată a vieții tale,

trimițându-l pe Fiul tău în lume

și împărtășindu-ni-l pe Duhul tău de sfințenie și bucurie.

Să ne bucurăm de Duhul,

care reînnoiește fața pământului și ne atrage spre unitate.

Noi mărturisim credința în tine,

Un Dumnezeu, de trei ori sfânt:

Tată, Fiu și Duh Sfânt.

Binecuvântat ești acum și în vecii vecilor. Amin.

**Lecturi patristice alternative**

***Din tradiția greacă***

Acesta este Dumnezeul meu, Domnul tuturor, care singur a întins cerurile și a întemeiat lățimea pământului sub ele, […] care a întemeiat pământul pe ape și a dat un duh care să-l hrănească; a cărui suflare dă lumină întregului; duh care, dacă și-ar fi retras respirația, întregul ar fi eșuat cu desăvârșire. Prin el tu vorbești, omule. Respirația lui o respiri, dar nu-l cunoști.

(Teofil de Antiohia [secolul al II-lea], *Ad Autolycus*, I, 7)

***Din tradiția latină***

„Tatăl vostru ceresc îl va da pe Duhul cel bun celor care i-l cer.” Acesta este Duhul în virtutea căruia este revărsată în inimile noastre iubirea cu care păzim poruncile dumnezeiești: iubirea de Dumnezeu și de aproapele. Acesta este Duhul în virtutea căruia strigăm: „Abba, Tată”. Prin urmare, Duhul este cel care ne dă capacitatea de a cere și este același Duh cel pe care dorim să-l primim. El este cel care ne face să căutăm și tot el este cel pe care dorim să-l găsim.

(Augustin de Hipona [354-430], *Discurs despre Psalmul 118*, 14, 2)

**ZIUA 6**

**Biserica: comunitate de credincioşi**

**LECTURA I**

*Domnul cheamă toate popoarele la pacea veşnică a împărăţiei lui Dumnezeu.*

**Citire din cartea profetului Isaia 2,1-5**

Ceea ce a văzut Isaia, fiul lui Amoţ, cu privire la Iuda şi la Ierusalim. În zilele de pe urmă, muntele casei Domnului va fi stabilit pe vârful munţilor şi va fi mai înalt decât colinele şi se vor îndrepta spre el toate neamurile. 3 Popoare multe vor veni şi vor zice: „Veniţi, să urcăm la muntele Domnului, la casa Dumnezeului lui Iacob! El ne va învăţa căile sale şi noi vom umbla pe cărările lui. Căci din Sion va ieşi legea şi din Ierusalim, cuvântul Domnului. 4 Va judeca între neamuri şi va decide între multe popoare. Vor schimba săbiile lor în fiare de plug şi suliţele lor, în seceri. Niciun neam nu va mai ridica sabia împotriva altui neam şi nu vor mai învăţa războiul. 5 Casă a lui Iacob, veniţi să umblăm în lumina Domnului!”

*Cuvântul Domnului*

**PSALMUL RESPONSORIAL**

*Ps* 133 (132)

**R.: Iată cât de bine şi cât de plăcut este ca fraţii să locuiască împreună**!

2 Este ca untdelemnul de preţ pe cap,

care coboară pe barbă, pe barba lui Áaron,

care se prelinge pe marginea veşmintelor sale. **R.**

3 Este ca roua de pe Hermón, care coboară pe Munţii Siónului;

pentru că acolo Domnul a orânduit binecuvântarea,

viaţa până în veci. **R.**

**LECTURA A II-A**

*Este un singur trup, un singur Domn, o singură credinţă, un singur Botez.*

**Citire din Scrisoarea sfântului apostol Paul către Efeseni 4,1-6**

Fraţilor, aşadar, vă îndemn, eu, prizonierul în Domnul, să umblaţi în mod vrednic de chemarea pe care aţi primit-o: 2 cu toată umilinţa şi blândeţea, cu îndelungă răbdare, îngăduindu-vă unii pe alţii în iubire, 3 străduindu-vă să păstraţi unitatea Duhului în legătura păcii. 4 Este un singur trup şi un singur Duh, după cum aţi şi fost chemaţi la o singură speranţă, aceea a chemării voastre. 5 Este un singur Domn, o singură credinţă, un singur Botez, 6 un singur Dumnezeu şi Tată al tuturor, care este peste toate, prin toţi şi în toţi.

*Cuvântul Domnului*

**Lectură patristică**

***Din tradiția latină***

Biserica este una, răspândită peste tot într-o mulțime prin creșterea rodniciei. Deoarece există multe raze de soare, dar o singură lumină, și multe ramuri ale unui copac, dar o singură putere bazată în rădăcina sa tenace, […] în același mod Biserica, strălucită de lumina Domnului, își revarsă razele peste întreaga lume, totuși este o singură lumină care este răspândită peste tot și nici unitatea corpului nu este fracturată. Abundența ei rodnică își întinde ramurile în întreaga lume.

(Ciprian din Cartagena [c. 210-258], *Despre unitatea Bisericii*, 5)

**Pentru reflecţie**

1. Biserica este chemată să reverse lumina lui Cristos asupra lumii. Unde percepi această realitate în propriul tău context?
2. Chiar dacă în Cristos Biserica este un singur trup, din punct de vedere istoric Bisericile sunt împărțite. Cum ați trăit durerea acestei diviziuni?
3. Biserica, drept comunitate a Duhului Sfânt, dătătoarea păcii, este trimisă să trăiască și să răspândească mesajul păcii în lume. În ce moduri ar putea Bisericile să permită membrilor lor să îndeplinească această chemare?

**Rugăciune**

**R.: Doamne, ascultă rugăciunea noastră!**

La mormântul gol, ai încredințat femeilor vestea învierii tale:

izbăvește-i de frică pe toți mesagerii evangheliei. **R.**

În drumul spre Emaus, ai explicat discipolilor legea și profeții:

deschide-ne mintea pentru a înțelege Scripturile. **R.**

În camera de sus, le-ai oferit prietenilor tăi darul păcii tale:

ajută-ne să păstrăm această pace prin iubirea noastră reciprocă. **R.**

Pe malul lacului, l-ai numit pe Petru păstor al turmei tale:

susține cu Duhul tău pe conducătorii comunităților noastre. **R.**

Pe munte i-ai adunat pe ucenicii împrăștiați înainte de a te întoarce la Tatăl:

dă unitate în credință și dragoste celor care cred în tine. **R.**

***Să ne rugăm:***

Dumnezeul cerului și al pământului,

Fiul tău, Isus Cristos, te-a revelat ca Tatăl nostru

și ne-a promis darul Duhului Sfânt:

dă Bisericii tale să învingă scandalul dezbinărilor noastre,

pentru ca noi să dăm mărturie despre viața ta de comuniune,

în unitatea mărturisirii noastre de credință

și în iubirea de slujire reciprocă. Prin Cristos Domnul nostru. Amin.

**Lecturi patristice alternative**

***Din tradiția armeană***

Sfinți părinți și învățători ai adevărului! Conducători și păstori ai turmei lui Cristos! Voi care conduceți și administrați casa lui Dumnezeu! Astăzi vă văd adunați într-un singur duh și într-un singur trup, în aderarea la cel care este capul tuturor. Cine v-a adus în acest port liniştit al păcii, făcători de pace ai lumii, dacă nu Duhul Sfânt care ne-a fost dat din cer ca pacea noastră? Și cu ce scop, dacă nu să înceapă construirea templului lui Dumnezeu dărâmat și distrus, pe care autorul răului l-a aruncat?

(Nerses de Lambron [1152-1198], *Discurs sinodal)*

***Din tradiția greacă***

Fiind mulți și nenumărați, bărbați, femei, copii, variaţi și profund diferiți ca origine și înfățișare, națiune și limbă, mod de viață și vârstă, cunoștințe și arte, mod de viață, obişnuinţe și înclinații, științe și onoruri, soartă, temperamente și obiceiuri, toate sunt în [Biserică], prin care toți sunt renăscuți și recreați în Duhul. Tuturor în mod egal ea dă și împărtășește aceeași formă și denominație divină, să fie în Cristos și să poarte numele său și să aibă aceeași relație simplă, neîmpărțită și indivizibilă în credință, care nu mai permite să se recunoască nici măcar existența de multe și inexprimabile diferențe prezente între ele, pentru că toate se referă în mod universal și se întâlnesc în [Biserică].

(Maxim Mărturisitorul [c. 580-662], *Mistagogia*, 1)

**ZIUA 7**

**Botezul în moartea şi învierea Domnului**

**LECTURA I**

*Vei arunca în adâncurile mării toate păcatele lor.*

**Citire din cartea profetului ia 7,18-20**

Care Dumnezeu este ca tine, care suporţi nelegiuirea şi treci peste răzvrătirea restului moştenirii tale? Nu-şi ţine pe veci mânia, pentru că iubeşte îndurarea. 19 Se va întoarce şi se va îndura de noi, va şterge nelegiuirile noastre. Vei arunca în adâncurile mării toate păcatele lor. 20 Vei arăta fidelitate faţă de Iacob şi bunătate faţă de Abraham, aşa cum le-ai jurat părinţilor noştri în zilele de demult.

*Cuvântul Domnului*

**PSALMUL RESPONSORIAL**

*Ps* 51(52),10.11 (R.: cf. 10b)

**R.: *Mă încred în bunătatea ta, Doamne, în veci şi pentru totdeauna.***

10 Eu sunt în casa lui Dumnezeu ca un măslin înverzit,

mă încred în bunătatea lui Dumnezeu

în veci şi pentru totdeauna. **R.**

11 Vreau să te laud în veci

pentru tot ce ai făcut

şi în faţa credincioşilor tăi sper în numele tău,

pentru că tu eşti bun. **R.**

**EVANGHELIA**

*Mi-a fost dată toată puterea în cer şi pe pământ.*

**Citire din Evanghelia Domnului nostru Isus Cristos după sfântul Matei 28,16-20**

În acel timp, cei unsprezece discipoli au mers în Galileea, pe muntele hotărât lor de Isus. 17 Cum l-au văzut, s-au prosternat în faţa lui, dar unii se îndoiau. 18 Apropiindu-se, Isus le-a vorbit: „Mi-a fost dată toată puterea în cer şi pe pământ. 19 Aşadar, mergând, faceţi ucenici din toate neamurile, botezându-i în numele Tatălui, şi al Fiului, şi al Sfântului Duh, 20 învăţându-i să ţină toate câte v-am poruncit! Şi iată, eu sunt cu voi în toate zilele, până la sfârşitul lumii!”

*Cuvântul Domnului*

**Lectură patristică**

***Din tradiția greacă***

Așa este puterea credinței în Cristos, așa excesul harului său: aşa cum elementul focului, când se întâlnește cu minereul din mină, imediat pământul îl face aur, tot așa și cu mult mai mult botezul îi face pe cei care sunt spălați să fie de aur în loc de lut. Duhul la vremea aceea cădea ca focul în sufletele noastre, arzând „chipul pământesc” și producând „chipul ceresc”, proaspăt născut, lucios și strălucitor, ca din matrița cuptorului.

(Ioan Gură de Aur [c. 350-407], *Omilie despre Evanghelia după Sfântul Ioan*, X, 2)

**Pentru reflecţie**

1. Creștinii sunt botezați în moartea și învierea lui Cristos. Ce înseamnă botezul tău astăzi pentru tine?
2. Păcatul ne desfigurează în diferite moduri. Prin botez, Dumnezeu ne eliberează de această umilire.
3. În pofida tradițiilor și a practicilor ecleziale diferite, cum ne afectează relațiile cu ceilalți creștini care mărturisesc „un singur Domn, o singură credință, un singur botez” (*Ef* 4,5)?

**Rugăciune**

**R.: Îți mulțumim, Doamne, şi binecuvântăm numele tău!**

Pentru că ne-ai chemat la credință în botez,

pentru comuniunea pe care o împărtășim în Noul Legământ,

pentru prezența ta în Sfânta Biserică. **R.**

Pentru mărturia creștinilor persecutați,

pentru suferința martiriului lor,

pentru participarea lor la pătimirea lui Cristos. **R.**

Pentru toți slujitorii comuniunii,

pentru cei care se roagă și lucrează pentru reconcilierea Bisericilor,

pentru cei care își oferă viața pentru unitate. **R.**

***Să ne rugăm:***

Dumnezeule, Tatăl nostru, te lăudăm și binecuvântăm numele tău.

Acceptă mulțumirea noastră pentru unitatea de care se bucură deja creștinii

în mărturisirea lui Isus Domnul.

Grăbeşte, te rugăm, ziua recunoașterii reciproce depline a Bisericilor noastre

în comuniunea pe care o doreşti

și pentru care s-a rugat Fiul tău.

Cerem aceasta prin puterea Duhului Sfânt. Amin.

**Lecturi patristice alternative**

***Din tradiția siriacă***

Fiul lui Dumnezeu s-a coborât din cer, s-a făcut om

și din abis te-a înviat, ca să devii fiu pentru Dumnezeu.

S-a făcut fratele tău în pântecele plin de sfințenie

și te-a făcut frate al lui în pântecele botezului. […]

Un fiu pentru Dumnezeu te-a făcut el, împreună cu el, în apă,

astfel încât Unicul-Născut să dobândească frați prin a doua naștere.

Căci el însuși printr-o a doua naștere s-a făcut om,

prin acea a doua naștere te-a făcut fiu pentru Dumnezeu.

(Iacob din Sarug [c. 451-521], *Discurs* 10)

***Din tradiția latină***

Omule, n-ai îndrăznit să-ți ridici fața către cer, ți-ai întors ochii spre pământ și, deodată, ai primit harul lui Cristos. […] Ridică-ți, așadar, ochii către Tatăl care te-a născut prin botez, către Tatăl care te-a răscumpărat prin Fiul și spune: „Tatăl nostru!”.

(Ambroziu din Milano [c. 337-397], *Sacramentele*, V, 19)

**ZIUA 8**

**Așteptând Împărăția şi viaţa ce va veni**

**LECTURA I**

*El va şterge orice lacrimă din ochii lor.*

**Citire din Apocalipsul sfântului apostol Ioan 21,1-5a**

Eu, Ioan, am văzut un cer nou şi un pământ nou, căci cerul dintâi şi pământul dintâi au trecut, iar marea nu mai este. 2 Şi am mai văzut cetatea cea sfântă, Ierusalimul cel nou, coborând din cer de la Dumnezeu, pregătită ca o mireasă împodobită pentru mirele ei. 3 Atunci am auzit un glas puternic de la tron, spunând: „Iată cortul lui Dumnezeu împreună cu oamenii! El va locui împreună cu ei, iar ei vor fi poporul lui şi el, Dumnezeu cu ei, va fi Dumnezeul lor. 4 El va şterge orice lacrimă din ochii lor, iar moarte nu va mai fi. Nu va mai fi nici plâns, nici ţipăt, nici durere, pentru că lucrurile dintâi au trecut”. 5a Cel care şade pe tron a zis: „Iată, le fac pe toate noi!”

*Cuvântul Domnului*

**PSALMUL RESPONSORIAL**

*Ps* 85(86),5-6.9-10.15-16a (R.: 5a)

**R.: *Tu, Doamne, eşti bun şi iertător.***

5 Tu, Doamne, eşti bun şi iertător,

plin de îndurare faţă de cei care te cheamă.

6 Pleacă-ţi urechea, Doamne, la rugăciunea mea;

ia aminte la glasul cererii mele! **R.**

9 Toate neamurile pe care le-ai făcut vor veni,

se vor prosterna în faţa ta, Doamne,

şi vor cinsti al tău nume,

10 pentru că eşti mare şi săvârşeşti lucruri minunate,

tu singur eşti Dumnezeu! **R.**

15 Tu, Doamne, eşti Dumnezeu îndurător şi îngăduitor,

încet la mânie şi plin de milostivire şi adevăr.

16 Priveşte-mă şi fie-ţi milă de mine;

dă slujitorului tău puterea ta

şi mântuieşte-l pe fiul slujitoarei tale! **R.**

**EVANGHELIA**

*Fiţi şi voi pregătiţi!*

**Citire din Evanghelia Domnului nostru Isus Cristos după sfântul Luca 12,35-40**

În acel timp, Isus le-a spus discipolilor săi: „Să fie coapsele voastre încinse şi luminile aprinse, 36 iar voi fiţi asemenea oamenilor care-şi aşteaptă stăpânul să se întoarcă de la nuntă, ca să-i deschidă de îndată ce vine şi bate la uşă! 37 Fericiţi acei servitori pe care stăpânul, când va veni, îi găseşte veghind! Adevăr vă spun, se va încinge, îi va aşeza la masă şi, venind, îi va servi. 38 Fie că va veni la miezul nopţii, fie că va veni spre dimineaţă şi-i va găsi astfel, fericiţi vor fi ei! 39 Să ştiţi aceasta: dacă stăpânul casei ar şti ora la care vine hoţul, nu ar lăsa să i se spargă casa. 40 Fiţi şi voi pregătiţi, pentru că Fiul Omului va veni la ora la care nu vă gândiţi!”

*Cuvântul Domnului*

**Lectură patristică**

***Din tradiția siriacă***

Oricine trăiește în iubire în această creație respiră viața care vine de la Dumnezeu. În timp ce încă se află în această lume, el respiră aerul renașterii. În acest aer, cei drepți se vor bucura de înviere. Iubirea este împărăția în care Domnul nostru le-a promis în mod mistic ucenicilor că vor mânca în împărăția sa: „Veți mânca și veți bea la masa împărăției mele.” Ce ar trebui să mănânce, dacă nu iubire? Iubirea este suficientă pentru a hrăni un om în loc de mâncare și băutură. Acesta este vinul care bucură inima omului. Ferice de cel care bea din acest vin!

(Isaac din Ninive [secolul al VII-lea], *Prima colecţie*, 43)

**Pentru reflecţie**

1. Iubirea va fi realitatea împărăției lui Dumnezeu. Acțiunile concrete de caritate fac ca această Împărăție să fie prezentă în viețile noastre.
2. Trăind în așteptarea împărăției lui Dumnezeu, cum întruchipăm semnele Împărăției viitoare în lumea de astăzi?
3. Suntem chemați să fim pregătiți pentru a doua venire a Domnului. Cum ne pregătim pentru aceasta?

**Rugăciune**

**R.: Isus Cristos este Domn, spre mărirea lui Dumnezeu Tatăl.**

O, Cristoase Domn, care de dragul nostru ai devenit sărac

și care promiți că săracii vor moșteni împărăția cerurilor,

tu ne umpli cu bogăția ta. **R.**

O, Doamne Isuse, blând și smerit cu inima,

care dezvălui o lume nouă celor care se încred în tine,

tu ne dai plinătatea ta. **R.**

O, Cristoase Domn, care ai îngenuncheat și te-ai rugat cu fața la pământ,

tu care în tristețe ai trasat o cale de mângâiere,

tu ești bucuria pe care nimic și nimeni nu ne-o poate lua. **R.**

O, Doamne Isuse, care îi dai jos pe domnitori și pe cei puternici

și care îmbraci făcătorii de pace cu o haină glorioasă,

tu ne transformi în chipul tău. **R.**

O, Cristoase Domn, milostiv și îndurător

care pe cruce ai iertat tâlharul care a murit cu tine,

te rugăm: adu-ți aminte de noi când vei veni în împărăția ta. **R.**

***Să ne rugăm:***

Doamne, grăbește venirea zilei tale mărețe și glorioase!

În întunericul nostru, mulți bărbați și femei nu mai îndrăznesc să spere.

Protejează flacăra credinței din inimile celor slabi și suferinzi.

Fie ca Biserica să fie o vestitoare credincioasă a victoriei lui Cristos Fiul tău asupra morții și un far de așteptare pentru întoarcerea sa în slavă.

El, care vieţuieşte cu tine și cu Duhul Sfânt,

acum și în vecii vecilor. Amin.

**Lecturi patristice alternative**

***Din tradiția greacă***

Tu, Doamne, ne-ai eliberat de frica morții. Ai făcut din sfârșitul acestei vieți începutul vieții adevărate pentru noi. Tu, pentru o perioadă, laşi trupurile noastre să se odihnească în somn și le trezești din nou la ultima trâmbiță. Tu dai pământului nostru, pe care l-ai modelat cu mâinile tale, să ne păstreze în siguranță. Într-o zi vei lua înapoi ceea ce ai dat, transfigurând cu nemurire și har rămășițele noastre muritoare și neînsemnate. […] Ne-ai arătat calea învierii, sfărâmând porțile iadului și l-ai nimicit pe cel care avea puterea morții.

(Grigore de Nissa [c. 335-395], *Viaţa Sfintei Macrina*, 24)

***Din tradiția latină***

Prin speranță, Dumnezeu ne alăptează, ne hrănește, ne întărește și ne dă mângâiere în această viață de trudă. În această speranță cântăm „aleluia”. Uite ce bucurie este în speranță! Care poate fi realitatea? Te întrebi: „Ce poate fi?” Ascultă ce se spune: „Se vor îmbăta de belșugul casei tale.” Aceasta este realitatea despre ce este speranța. Ne este sete. Ne este foame. Trebuie să fim mulțumiți. Foame pe drum, satisfacție când venim acasă. Când vom fi mulțumiți? „Voi fi mulțumit când slava ta se va revela.” […] Atunci va fi „aleluia” în realitate, în timp ce acum este doar în speranță.

(Augustin de Hippona [354-430], *Discursuri*, 255, 5)

**Anexă**

**COMUNITATEA DIN BOSE**

Comunitatea monastică din Bose urmărește să întruchipeze calea monastică astăzi, inserându-se în tradiția proprie Estului și Vestului creștin, care a văzut, încă din primele secole, bărbați și femei care au abandonat totul pentru a încerca să trăiască evanghelia în mod radical în celibat și uniți în comunitate.

Bose a fost înființată în 1968 la inițiativa fratelui Enzo Bianchi, împreună cu câțiva frați și surori. A fost de la început o comunitate ecumenică, datorită prezenței creștinilor aparținând diferitelor Biserici, deja printre primii care au făcut voturi în 1973, și una mixtă, şi anume compusă atât din bărbați, cât și din femei, care trăiesc celibatul ca răspuns la chemarea lui Cristos. Astăzi este recunoscută de Biserica Romano-Catolică drept o mănăstire *sui iuris* de drept diecezan – adică înființată în Biserica locală de Biella (Piemont), o mănăstire deplin autonomă în conducerea sa internă și în care toți membrii, aparținând diferitelor Biserici creștine, se bucură de aceleaşi drepturi.

Frații și surorile din Comunitatea Monastică din Bose, urmărind căutarea lui Dumnezeu prin urmarea lui Isus Cristos, caută să trăiască radicalismul evanghelic în celibat și viață comună, în ascultare, sărăcie și stabilitate conform *Regulii de la Bose*, și inspirați de marea tradiție monastică din Orient şi Occident. În această *forma vitae*, întemeiată pe Botez și hrănită de Euharistie, frații și surorile prețuiesc impulsurile trezite de mișcarea ecumenică și de învățăturile Conciliului Vatican II.

Viața fraților și a surorilor din Bose caută simplitatea și tinde spre esențial: o viață cenobitică alcătuită din rugăciune și muncă, pentru a îndeplini singura „lucrare” adevărată a fratelui sau a surorii monastice: a crede și a trăi în Cel pe care l-a trimis Dumnezeu, Isus Cristos.

De trei ori pe zi, Comunitatea se întrunește pentru rugăciune comună, marcând timpul cu cântarea psalmilor și ascultând proclamarea cuvântului lui Dumnezeu cuprins în Scriptură, conform tradiției străvechi pe care Biserica a moștenit-o de la poporul Israel. Apartenența noastră la diferite confesiuni creștine ne-a determinat să formulăm propria noastră exprimare a Liturgiei Orelor potrivită pentru a fi rugată de toți creștinii. Astfel a luat naștere *Preghiera dei Giorni* [*Rugăciunea Zilelor*], publicată pentru prima dată în 1973 și extinsă și îmbogățită în mod repetat pentru a avea o liturgie zilnică ecumenică organică și în consonanță cu practica noastră cotidiană. Menținând structura proprie rugăciunii liturgice occidentale, ea se bazează pe bogata moștenire eucologică și de credință a Bisericilor din Orient și Occident, oferind astfel un instrument pentru viața de rugăciune și a grupurilor și comunităților creștine care doresc să se roage împreună, respectând diferențele.

Rugăciunea comunitară are ecou în viața fiecărui frate și soră prin rugăciunea personală, în primul rând *lectio divina* – o lectură spirituală a textelor biblice –, care este oferită zilnic oaspeților de către un membru al comunității. Sâmbăta seara, în pregătirea pentru Euharistia duminicală, comunitatea și oaspeții se adună pentru o priveghere, în cadrul căreia sunt ascultate împreună textele biblice de duminică, iar priorul, sau un frate sau o soră desemnată de el, ajută comunitatea să înțeleagă unitatea spirituală care caracterizează pasajele Scripturii oferite în lecționar.

Toți frații și surorile lucrează, câștigându-și existența cu propriile mâini, urmând exemplul apostolilor și al părinților, angajându-se în diferite activități care se pot schimba în timp. Deși nu există o lucrare specifică a comunității monastice, sunt întreprinse lucrări variate pentru a răspunde nevoilor comunității, ale oaspeților, ale săracilor și ale Bisericilor. Grădini de legume, livezi, plantații de măslini și vii, ateliere de icoane și ceară, tâmplărie, o editură, precum și cercetarea patristică și studiul marii tradiții ebraice și creștine sunt câteva dintre activitățile profesionale desfășurate până în prezent.

Ospitalitatea a fost o slujire practicată încă de la originile monahismului. La Bose și în fraternitățile sale – în prezent trei: la Ostuni în Puglia, la Assisi și la Civitella San Paolo lângă Roma – frații și surorile caută să-i primească pe toți și să înțeleagă în fiecare prezența lui Cristos care a spus: „Am fost străin și m-ați primit” (*Mt* 25,35). O atenție deosebită este acordată celor care au nevoie de un loc retras, să se oprească în tăcere, să împărtășească rugăciunile și viețile noastre, sau pentru o discuție fraternă despre problemele lumii și ale Bisericii.

**SĂPTĂMÂNA DE RUGĂCIUNE PENTRU UNITATEA CREŞTINILOR**

**Teme 1968-2025**

*Materialele elaborate în comun de Comisia „Credinţă şi Constituţie” a Consiliului Mondial al Bisericilor şi Consiliul Pontifical pentru Unitatea Creştinilor au fost folosite pentru prima dată în 1968.*

*Din 1975 încoace, aceste texte au fost întocmite pe baza unui proiect elaborat de un grup ecumenic local în fiecare an într-o altă țară.*

**1968** „Spre lauda slavei sale” (*Ef* 1,14)

**1969** „Chemați la libertate” (*Gal* 5,13)

 (*Reuniunea pregătitoare a avut loc la Roma, Italia*)

**1970** „Noi suntem colaboratorii lui Dumnezeu” (*1Cor* 3,9)

 (*Reuniunea pregătitoare a avut loc la Mănăstirea din Niederaltaich, Republica Federală Germană*)

**1971** „... și împărtășirea Sfântului Duh” (*2Cor* 13,13)

 (*Reuniunea pregătitoare a avut loc la Bari, Italia*)

**1972** „Vă dau o poruncă nouă” (*In* 13,34)

 (*Reuniunea pregătitoare a avut loc la Geneva, Elveția*)

**1973** „Doamne, învață‑ne să ne rugăm” (*Lc* 11,1)

 (*Reuniunea pregătitoare a avut loc la Abația din Montserrat, Spania*)

**1974** „Și să mărturisească toată limba că Isus Cristos este Domn” (*Fil* 2,1‑13)

 (*Reuniunea pregătitoare la Geneva, Elveția*)

 (*În luna aprilie 1974, a fost scrisă o scrisoare către Bisericile membre ca și altor părți interesate pentru a crea grupuri locale, care să poată participa la pregătirea broșurii pentru Săptămâna de Rugăciune. Un grup australian a fost primul care s‑a angajat concret pregătind în 1975 proiectul inițial al broșurii pentru Săptămâna de Rugăciune*)

**1975** „Voința Tatălui: toți reuniți sub un singur cap, Cristos” (*Ef* 1,3‑10)

 (*Proiectul textului a fost elaborat de un grup australian. Reuniunea pregătitoare a avut loc la Geneva*)

**1976** „Chemați să fim ceea ce suntem” (*1In* 3,2)

 (*Proiectul textului a fost elaborat de Conferința Bisericilor din Caraibe. Reuniunea pregătitoare a avut loc la Roma, Italia*)

**1977** „Speranța nu dezamăgește” (*Rom* 5,1‑5)

 (*Proiectul textului a fost elaborat în Liban, în plin război civil. Reuniunea pregătitoare a avut loc la Geneva*)

**1978** „Voi nu mai sunteți străini” (*Ef* 2,13‑22)

 (*Proiect elaborat de un grup ecumenic din Manchester, Anglia*)

**1979** „Slujiți unii altora spre slava lui Dumnezeu” (*1Pt* 4,7.11)

 (*Proiect elaborat în Argentina. Reuniunea pregătitoare la Geneva*)

**1980** „Vie împărăția ta” (*Mt* 6,10)

 (*Proiectul textului a fost elaborat de un grup ecumenic din Berlin, Republica Democrată Germania. Reuniunea pregătitoare a avut loc la Milano, Italia*)

**1981** „Un singur Duh daruri diferite – un singur trup” (*1Cor* 12,3b‑13)

 (*Proiectul textului a fost elaborat de preoții din Graymoor, USA. Reuniunea pregătitoare a avut loc la Geneva*)

**1982** „Ca toți să‑și găsească lăcaș în tine, Doamne” (*Ps* 84)

 (*Proiect elaborat în Kenya. Reuniunea pregătitoare la Milano, Italia*)

**1983** „Isus Cristos – viața lumii” (*1In* 1,1‑4)

 (*Proiectul textului a fost elaborat de un grup ecumenic din Irlanda. Reuniunea pregătitoare a avut loc la Celigny [Bossey], Elveția*)

**1984** „Chemați la unitate prin crucea Domnului nostru” (*1Cor* 2,2 și *Col* 1,20)

 (*Reuniunea pregătitoare a avut loc la Veneția, Italia*)

**1985** „De la moarte la viață cu Cristos” (*Ef* 2,4.7)

 (*Proiectul textului a fost elaborat în Jamaica. Reuniunea pregătitoare a avut loc la Grandchamp, Elveția*)

**1986** „Îmi veți fi martori” (*Fap* 1,6.8)

 (*Textele au fost propuse în Iugoslavia [Slovenia]. Reuniunea pregătitoare a avut loc în Iugoslavia*)

**1987** „Uniți în Cristos, o făptură nouă” (*2Cor* 5,17‑6,4a)

 (*Proiectul textului a fost elaborat în Anglia. Reuniunea pregătitoare a avut loc la Taizé, Franța*)

**1988** „Dragostea lui Dumnezeu alungă frica” (*1In* 4,18)

 (*Proiectul textului a fost elaborat în Italia. Reuniunea pregătitoare a avut loc la Pinerolo*)

**1989** „Să clădim comunitatea: un singur trup în Cristos” (*Rom* 12,5‑6a)

 (*Proiectul textului a fost elaborat în Canada. Reuniunea pregătitoare a avut loc la Whaley Bridge, Anglia*)

**1990** „Toți să fie una... ca lumea să creadă” (*In* 17)

 (*Proiect elaborat în Spania. Reuniunea pregătitoare la Madrid*)

**1991** „Toate neamurile, lăudați‑l pe Domnul” (*Ps* 17 și *Rom* 5,5‑13)

 (*Proiect elaborat în Germania. Reuniunea pregătitoare a avut loc la Rotenburg an der Fulda, Republica Federală Germania*)

**1992** „Eu sunt cu voi... mergeți” (*Mt* 28,16‑20)

 (*Proiect elaborat în Belgia. Reuniunea pregătitoare la Bruges*)

**1993** „Aduceți roadele Duhului pentru unitatea creștinilor” (*Gal* 5,22‑23)

 (*Proiect elaborat în Zair. Reuniunea pregătitoare lângă Zurich, Elveția*)

**1994** „Casa lui Dumnezeu: chemați să fim „o singură inimă și un singur suflet” (*Fap* 4,32)

 (*Proiect elaborat în Irlanda. Reuniunea pregătitoare la Dublin*)

**1995** „*Koinonia*: comuniunea în Dumnezeu și între noi” (*In* 15,1‑7)

 (*Reuniunea pregătitoare a avut loc la Bristol, Anglia*)

**1996** „Iată, stau la ușă și bat” (*Ap* 3,14‑22)

 (*Proiect elaborat în Portugalia. Reuniunea pregătitoare la Lisabona*)

**1997** „Vă rugăm, în numele lui Cristos, împăcați‑vă cu Dumnezeu” (*2Cor* 5,20)

 (*Proiectul textului a fost elaborat în Scandinavia. Reuniunea pregătitoare a avut loc la Stocholm, Suedia*)

**1998** „Duhul vine în ajutorul slăbiciunii noastre” (*Rom* 8,14‑27)

 (*Proiect elaborat în Franța. Reuniunea pregătitoare la Paris*)

**1999** „Ei vor fi poporul lui și Dumnezeu însuși va fi cu ei” (*Ap* 21,3)

 (*Proiectul textului a fost elaborat în Malaysia. Reuniunea pregătitoare a avut loc la Mănăstirea de Bose, Italia*)

**2000** „Binecuvântat să fie Dumnezeu care ne‑a binecuvântat în Cristos” (*Ef* 1,3‑14)

 (*Proiectul textului a fost elaborat de Consiliul Bisericilor din Orientul Mijlociu. Reuniunea pregătitoare a avut loc în sanctuarul din La Verna, Italia*)

**2001** „Eu sunt calea, adevărul și viața” (*In* 14,1‑6)

 (*Proiectul textului a fost elaborat în România. Reuniunea pregătitoare a avut loc la casa de odihnă din Vulcan*)

**2002** „În tine este izvorul vieții” (*Ps* 36,6‑10)

 (*Proiectul elaborat în Germania, de CCEE și KEK. Reuniunea pregătitoare la Centrul Ecumenic Ottmaring din Augsburg*)

**2003** „Noi avem această comoară în vase de lut” (*2Cor* 4,7)

 (*Proiectul textului a fost elaborat în Argentina*. *Reuniunea pregătitoare a avut loc la Centrul Ecumenic „Los Rubios”, Malaga – Spania*)

**2004** „Pacea mea o dau vouă” (*In* 14,23‑31)

 (*Proiect elaborat în Siria, de comunitatea fraților din Alep. Reuniunea pregătitoare la Secretariatul Pastoral al Sediului Conferinței Episcopilor din Sicilia, Italia.*)

**2005** „Cristos, unica temelie a Bisericii” (*1Cor* 3,1‑23)

 (*Proiect elaborat în Slovacia. Reuniunea pregătitoare la Piestany*)

**2006** „Unde doi sau trei se adună în numele meu, acolo sunt și eu prezent în mijlocul lor” (*Mt* 18,18‑20)

 (*Proiect elaborat în Irlanda. Reuniunea pregătitoare la Prosperous, County Kildare*)

**2007** „Pe surzi îi face să audă, iar pe cei muți să vorbească” (*Mc* 7,37)

 (*Proiect elaborat în Africa de Sud. Reuniunea pregătitoare la Château de Faverges, Haute‑Savoie, în Franța*)

**2008** „Rugați-vă fără încetare” (*1Tes* 5,17)

 (*Proiect elaborat în SUA. Reuniunea pregătitoare la Graymoor*)

**2009** „Să fie una în mâna ta” (*Ez* 7,37).

 (*Proiect elaborat în Coreea. Reuniunea pregătitoare la Marseille, Franța*)

**2010** „Voi veți fi martorii acestor lucruri” (*Lc* 24,48)

 (*Proiect elaborat în Scoția. Reuniune pregătitoare la Glasgow*)

**2011** „Uniți în învățătura apostolilor, în comuniunea fraternă, la frângerea pâinii și în rugăciune” (cf. *Fap* 2,42)

 *(Proiect elaborat în Ierusalim. Reuniune pregătitoare în Saydnaya, Siria*)

**2012** „Toți vom fi schimbați prin victoria Domnului nostru Isus Cristos” (cf. *1Cor* 15,51-58)

 *(Proiect elaborat în Polonia. Reuniune pregătitoare la Varșovia*)

**2013** „Ce cere Domnul de la noi?” (cf. *Mih* 6,6-8)

 *(Proiect elaborat în India. Reuniune pregătitoare în Bangalore*)

**2014** „Oare a fost Cristos împărțit?” (*1Cor* 1,1‑17)

(*Proiect elaborat în Canada. Reuniune pregătitoare la Montreal*)

**2015** „Dă‑mi să beau” (*In* 4,7)

 (*Proiect elaborat în Brazilia. Reuniune pregătitoare la Săo Paulo*)

**2016** „Chemați să vestiți faptele minunate ale Domnului” (cf. *1Pt* 2,9)

(*Proiect elaborat în Letonia. Reuniune pregătitoare la Riga*)

**2017** „Reconciliere – iubirea lui Cristos ne constrânge” (cf. *2Cor* 5,14‑20)

 (*Proiect elaborat în Germania. Reuniune pregătitoare la Wittemberg*)

**2018** „Dreapta ta, Doamne, s-a glorificat prin putere” (*Ex* 15,6)
 (*Proiect elaborat în Caraibe. Reuniune pregătitoare la Nassau, Bahamas*)

**2019** „Dreptatea, numai dreptatea să o cauți” (*Dt* 16,18-20)
 (*Proiect elaborat în Indonezia. Reuniune pregătitoare la Yakarta*)

**2020** „Ne-au arătat o bunăvoință neobișnuită” (*Fap* 28,2)
 (*Proiect elaborat în în Malta. Reuniune pregătitoare la Rabat)*

**2021** „Rămâneți în iubirea mea și veți aduce rod mult” (cf. *In* 15,5-9)

 (*Proiect elaborat de comunitatea de la Grandchamp, Elveția. Reuniunea pregătitoare la Areuze*).

**2022** Am văzut steaua lui la răsărit şi am venit să-l adorăm (*Mt* 2,2)

 *(Proiect elaborat de Consiliul Bisericilor din Orientul Mijlociu, Liban – Reuniunea pregătitoare online).*

**2023** „Învăţaţi să faceţi binele, căutaţi judecata!” (*Is* 1,7)

 (*Material elaborat de Minnesota Council of Churches, SUA – Reuniunea pregătitoare la Bossey, Elveţia*)

**2024** „Să-l iubești pe Domnul Dumnezeul tău… şi să-l iubești pe aproapele ca pe tine însuți” (*Lc* 10,27)

*(Proiect elaborat de Grupul local din Burkina Faso coordonat de Comunitatea locală din Chemin Neuf – Reuniunea pregătitoare la Roma)*

**2025** „Crezi tu aceasta?” (*In* 11,26)

 *(Material elaborat de Comunitatea din Bose – Comisia pregătitoare reunită la Bose, Magnano, Italia)*

**Câteva date importante
din istoria Săptămânii de rugăciune**

**pentru unitatea creȘtinilor**

**1740 Scoția**

 În Scoția ia ființă o mișcare penticostală cu legături în America de Nord, al cărei mesaj pentru reînnoirea credinței cheamă la rugăciune pentru și împreună cu toate Bisericile.

**1820 James Haldane Stewart**

 Reverendul James Haldane Stewart publică „Sfaturi pentru unitatea generală a creștinilor în vederea unei revărsări a Duhului” *(Hints for the outpouring of the Spirit).*

**1840 Ignatius Spencer**

 Reverendul Ignatius Spencer, un convertit la catolicismul roman, sugerează o „Unire în rugăciune pentru unitate”.

**1867 Lambeth**

 Prima adunare a episcopilor anglicani la Lambeth insistă asupra rugăciunii pentru unitate în introducerea făcută la rezoluțiile sale.

**1894 Leon al XIII‑lea**

 Papa Leon al XIII‑lea încurajează practicarea Octavei de rugăciune pentru unitate în contextul Rusaliilor.

**1908 Paul Wattson**

 Celebrarea „Octavei pentru unitatea Bisericii”, la inițiativa reverendului părinte Paul Wattson.

**1926 „Credință și Constituție**”

 Mișcarea „Credință și Constituție” începe publicarea de „Sugestii pentru o Octavă de rugăciune pentru unitatea creștinilor”.

**1935 Paul Couturier**

 În Franța, abatele Paul Couturier devine avocatul „Săptămânii universale de Rugăciune pentru Unitatea Creștinilor pe baza unei rugăciuni făcute pentru unitatea ce o vrea Cristos prin mijloacele voite de el”.

**1958 „Unitatea Creștină”**

 Centrul „Unitatea Creștină” din Lyon (Franța) începe să pregătească tematica pentru Săptămâna de Rugăciune în colaborare cu Comisia „Credință și Constituție” a Consiliului Ecumenic al Bisericilor.

**1964 Papa Paul al VI‑lea și Athenagora I**

 La Ierusalim, papa Paul al VI‑lea și patriarhul Athenagora I au recitat împreună rugăciunea lui Cristos „ca toți să fie una” (*In* 17).

**1964 Conciliul Vatican II**

 Decretul despre ecumenism al Conciliului Vatican II subliniază că rugăciunea este sufletul mișcării ecumenice și încurajează practica Săptămânii de Rugăciune.

**1966 „Credință și Constituție” și Secretariatul pentru Unitate**

 Comisia „Credință și Constituție” și Secretariatul pentru Unitatea Creștinilor (acum Consiliul Pontifical pentru Promovarea Unității Creștinilor) al Bisericii Catolice hotărăsc să pregătească împreună textele pentru Săptămâna de Rugăciune din fiecare an.

**1968** Pentru prima dată, „Rugăciunea pentru unitate” este celebrată pe baza textelor elaborate în colaborare de Comisia „Credință și Constituție” și Secretariatul pentru Unitatea Creștinilor.

**1994** Text pregătit în colaborare cu Alianța Universală a Uniunilor Creștine ale Tinerilor (YMCA) și Alianța Universală a Uniunilor Creștine Feminine (YWCA).

**2004** Acord între Comisia „Credință și Constituție” a Consiliului Ecumenic al Bisericilor și Consiliul Pontifical pentru Promovarea Unității Creștinilor pentru ca textele în franceză și engleză ale Săptămânii de Rugăciune pentru Unitatea Creștinilor să fie publicate împreună și prezentate în același format.

**2008** Cea de-a 100-a celebrare a Săptămânii de Rugăciune pentru Unitatea Creștinilor (predecesoarea, Octava pentru Unitatea Creștinilor, a fost marcată prima dată în anul 1908)

**2017** Cu ocazia împlinirii a 500 de ani de la Reforma luterană, textele Săptămânii de Rugăciune sunt pregătite de creștinii din Germania.

**SCHEMĂ PENTRU CELEBRĂRILE ECUMENICE ÎN BISERICILE CATOLICE**

Prescurtări

 **C** = Celebrantul

 **T** = Toți

 **Ort.** = Ortodocși

 **Cat.** = Catolici

**Cat.:** *Cântare*

 **Lumea‑ntreagă** să se‑nfrățească

 Și să cânte Tatălui ceresc,

 Care‑n dragostea lui părintească,

 Cheamă azi tot neamul omenesc.

 Frați creștini, veniți cu mic și mare,

 Preamăriți‑l toți pe Dumnezeu,

 El e plin de milă și‑ndurare

 Și v‑așteaptă la altarul său.

 Dă‑ne, Doamne, pace și iertare,

 Pace între oameni pe pământ,

 Ca aprinși de‑o sfântă‑nflăcărare,

 Să‑ți slujim în faptă și cuvânt.

 Să‑nălțăm de‑a pururi preamărire

 Celui care‑i veșnic împărat,

 Să‑i aducem caldă mulțumire

 Pentru toate câte ni le‑a dat.

**I. Introducere**

**C:** În numele Tatălui și al Fiului și al Sfântului Duh.

**T:** Amin.

**C:** Harul Domnului nostru Isus Cristos, dragostea lui Dumnezeu Tatăl și împărtășirea Duhului Sfânt să fie cu voi toți.

**T:** Și cu duhul tău.

Antifonul: *Ps* 95 (1‑3)

**Cat.:** *Cântați Domnului un cântec nou,*

 *cântați Domnului toți locuitorii pământului,*

 *Vestiți din zi în zi mântuirea lui, vestiți neamurilor slava lui,*

 *vestiți tuturor popoarelor minunile lui.*

**Cat.:** *Cuvântul de salut*

***Actul penitențial***

**C:** Fraților, să ne recunoaștem păcatele, mai ales pe acelea împotriva unității, ca să putem participa cu vrednicie la această celebrare.

**T:** Mărturisesc lui Dumnezeu atotputernicul și vouă fraților, că am păcătuit prea mult cu gândul, cuvântul, fapta și omisiunea: din vina mea, din vina mea, din prea mare vina mea. De aceea, rog pe sfânta Maria pururea Fecioară, pe toți îngerii și sfinții și pe voi, fraților, ca să vă rugați pentru mine la Domnul Dumnezeul nostru.

**C:** Domnul să‑și arate milostivirea și să ne dăruiască iertarea sa, pentru ca acolo unde domnește păcatul și decăderea, noi să afirmăm promisiunea iertării și mântuirii sale destinate tuturor; și acolo unde domnește moartea, noi să proclamăm viața cea nouă și să preamărim promisiunea vieții veșnice în Isus Cristos, Domnul nostru.

**T:** Amin.

**T**(cântă): *Sfinte Dumnezeule, Sfinte tare, Sfinte fără de moarte, miluiește‑ne pe noi.*

**Ort.:** Cristoase, tu ai spus: *Eu sunt calea!* Mărturisim că, deși trebuie să fim conștienți de greșelile noastre, continuăm de multe ori să mergem pe cărări bătute. Ambiția ne determină să facem ceea ce facem; preferăm un drum comod și ușor și ne evităm unii pe alții. Uităm că ar trebui să ne îndreptăm pașii spre ținta la care tu ne vrei. Noi nu înaintăm decât atunci când tu continui drumul împreună cu noi.

**T:** *Sfinte Dumnezeule...*

**Cat.:** Cristoase, tu ai spus: *Eu sunt adevărul!* Mărturisim că de atâtea ori ne‑am lăsat înșelați de minciună și de falsitate. Am rămas cu idei preconcepute și prejudecăți reciproce. Adeseori, n‑am avut dorința de a ne confrunta în fața cuvintelor lipsite de conținut care susțin puterea, intoleranța și lăcomia. Lumea în care trăim este unică, dar noi nu suntem pregătiți să o întâmpinăm cu frații noștri în dreptate și pace.

**T:** *Sfinte Dumnezeule...*

**Ort.:** Cristoase, tu ai spus: *Eu sunt viața!*Mărturisim că nu respectăm bogăția și plenitudinea vieții pe care tu ne‑ai pregătit‑o. Drepturile celor mai slabi sunt batjocorite de cei puternici, ale celor bolnavi de cei sănătoși, ale unei generații de către o alta, ale celor săraci de cei bogați. Violența și agresivitatea distrug viața. Nu permitem să aibă loc reînnoirea și vindecarea pe care tu ni le‑ai promis.

**T:** *Sfinte Dumnezeule...*

**Cat.:** Tată, tu ne‑ai oferit cuvântul tău de adevăr și ni l‑ai dăruit pe Duhul tău Sfânt. Mărturisim că acordăm prea puțin loc printre noi Cuvântului și Duhului tău Sfânt. Încercăm să scoatem apă din propriile izvoare, dar ele sunt secate. Ne închidem la tot ceea ce voiești să schimbi și să reînnoiești pentru noi. Stingem Duhul tău prin autosuficiența, indiferența și lenea noastră.

**T:** *Sfinte Dumnezeule...*

**C:** *Să ne rugăm (Rugăciunea se ia de la ziua corespunzătoare)*

 Doamne, noi am venit din Biserici diferite pentru a ne aduna aici ca să te ascultăm, să te rugăm și să te preamărim cu toții împreună. Te rugăm să ne întărești în dorința de unitate pentru ca lumea să creadă. Prin Domnul nostru Isus Cristos, Fiul tău, care, fiind Dumnezeu împreună cu tine, viețuiește și domnește în unire cu Duhul Sfânt în toți vecii vecilor.

**T:** Amin.

**II. Celebrarea cuvântului** (de la ziua corespunzătoare)

*• Lectura I* (lector ortodox)

**Ort.:** Citire din...

 Cuvântul Domnului

**T:** Mulțumim lui Dumnezeu

**Cat.:** *Psalmul responsorial*

*• Lectura II*

**Ort.:** Citire din...

 Cuvântul Domnului

**T:** Mulțumim lui Dumnezeu

*• Evanghelia*

**Cat.:** *Aleluia!* Cuvintele tale, Doamne, sunt duh și viață, tu ai cuvintele vieții veșnice! *Aleluia!*

**C:** Domnul să fie cu voi

**T:** Și cu duhul tău

**C:** Citire din Evanghelia Domnului nostru Isus Cristos după Sfântul...

**T:** Mărire ție, Doamne

**C:** Cuvântul Domnului

**T:** Laudă ție, Cristoase

**Ort.:** Cuvânt de învățătură din partea Bisericii Ortodoxe

**III. Crezul**

**C:** De‑a lungul timpului, creștinii au împărtășit o credință comună în Sfânta Treime. Să mărturisim împreună această credință.

 Cred într‑unul Dumnezeu,

 Tatăl atotputernicul,

 creatorul cerului și al pământului,

 al tuturor văzutelor și nevăzutelor.

 Cred într‑unul Domn Isus Cristos,

 Fiul lui Dumnezeu, unul‑născut,

 care din Tatăl s‑a născut mai înainte de toți vecii.

 Dumnezeu din Dumnezeu, lumină din lumină,

 Dumnezeu adevărat din Dumnezeu adevărat,

 născut, iar nu creat; de o ființă cu Tatăl,

 prin care toate s‑au făcut.

 Care pentru noi oamenii și pentru a noastră mântuire

 s‑a coborât din ceruri.

 *S‑a întrupat de la Duhul Sfânt,*

 *din Maria Fecioară,*

 *și s‑a făcut om.*

 S‑a răstignit pentru noi sub Ponțiu Pilat,

 a pătimit și s‑a îngropat.

 A înviat a treia zi, după Scripturi, și s‑a suit la cer;

 șade de‑a dreapta Tatălui

 și iarăși va veni cu mărire

 să judece pe cei vii și pe cei morți;

 a cărui împărăție nu va avea sfârșit.

 Cred în Duhul Sfânt, Domnul și de viață dătătorul,

 care de la Tatăl și de la Fiul purcede;

 care împreună cu Tatăl și cu Fiul este adorat și preamărit

 și a grăit prin profeți.

 Cred într‑una, sfântă, catolică și apostolică Biserică.

 Mărturisesc un Botez spre iertarea păcatelor.

 Aștept învierea morților și viața veacului ce va veni. Amin.

**IV. Rugăciunea universală**

*(v. și modelul din paginile de la început, „Desfășurarea celebrării ecumenice”)*

**C:** Fraților și surorilor, să invocăm de la Tatăl nostru plin de milostivire darul unității creștinilor pentru a realiza rugăciunea lui Cristos de la ultima Cină, „ca toți să fie una”. Plini de încredere, îi adresăm cererile noastre:

*(Următoarele intenții pot fi proclamate alternativ de credincioși catolici și ortodocși)*

**1:** Binevoiește a dărui Bisericii tale darul de a fi și a se prezenta lumii ca poporul tău unit în dragoste, credință și speranță.

**T:** Doamne, te rugăm, ascultă‑ne sau *Kyrie eleison*

**2:** Vindecă Biserica, trupul tău mistic, de rănile oricărei dezbinări și îndepărtează dinaintea oamenilor toate piedicile care se opun unității și păcii.

**T:** Doamne, te rugăm, ascultă‑ne

**3:** Noi te rugăm pentru Bisericile de tradiții diferite: amintește‑ne că am trecut prin apa Botezului. Distruge în noi tot ceea ce duce la diviziune, prejudecăți și orgoliu. Reînnoiește‑ne cu Duhul tău Sfânt, pentru a deveni un semn al reconcilierii și păcii pentru lume.

**T:** Doamne, te rugăm, ascultă‑ne

**4:** Fă ca toți creștinii să colaboreze la împăcarea inaugurată de Cristos prin mărturia lor de credință și să proclame cu imnuri de mulțumire unitatea pe care o împărtășim deja.

**T:** Doamne, te rugăm, ascultă‑ne

**5:** Fă ca toți creștinii să simtă urgența de a deschide ușile inimii lor lui Cristos, care este prezent în rugăciunile lor și mai ales în Euharistie, pentru a ajunge la deplina unitate.

**T:** Doamne, te rugăm, ascultă‑ne

**6:** Doamne, care ești păstorul sufletelor noastre, inspiră și asistă pe păstorii (*ierarhii noștri – se pot nominaliza*) în munca lor pentru binele Bisericii și al credincioșilor, și ocrotește și binecuvântează munca preoților, diaconilor și slujitorilor altarelor.

**T:** Doamne, te rugăm, ascultă‑ne

**7:** Binevoiește a primi în împărăția cerească pe toți aceia care au murit cu credință în tine și fă‑i părtași de ospățul tău veșnic.

**T:** Doamne, te rugăm, ascultă‑ne

**Ort.:** *Ectenii sau rugăciuni din partea Bisericii Ortodoxe.*

**C:** Primește, Doamne, rugăciunile noastre pline de speranță în împăcarea finală, când vei fi totul în toți, în împărăția ta de dreptate și pace, de viață și de adevăr, împărăție care nu va avea sfârșit. Așa te rugăm prin Cristos, Fiul tău, care viețuiește și domnește cu tine, în unire cu Duhul Sfânt, în toți vecii vecilor.

**T:** Amin.

**V. Rugăciune de mulțumire
 Și de binecuvântare a apei**

(facultativ)

**C:** Dumnezeule atotputernic, ascultă rugăciunile copiilor tăi: Noi preamărim creația și răscumpărarea noastră. Ascultă rugăciunile noastre și binecuvântează această apă care face să rodească pământul, reînnoiește și purifică omenirea. Prin botezul lui Cristos în Iordan, tu ai sfințit apa Botezului: prin el tu ne‑ai renăscut și reînnoit pe toți în sfințenie. Dă‑ne ca acest element al creației, izvor de viață, să devină semnul reînnoirii noastre pentru a lucra, cu ajutorul Duhului tău, la venirea împărăției tale. Întrucât tu ești începutul și sfârșitul, dă‑ne ca apa pe care o primim acum să fie o pregustare a noii creații în care sperăm. Acestea le cerem prin Domnul nostru Isus Cristos.

**T:** Amin.

***Stropirea cu apă binecuvântată***

**T:** (cântă): Stropește‑mă, Doamne, cu isop și voi fi curat,

 Spală‑mă și voi fi mai alb decât zăpada.

**VI. Rugăciunea domnească Și binecuvântarea**

**C:** Conștienți că suntem frați între noi și facem parte din poporul lui Dumnezeu, să ne îndreptăm spre ceruri și să ne rugăm așa cum ne‑a învățat Domnul nostru Isus Cristos:

**T: Tatăl nostru**...

**C:** Mântuiește‑ne, te rugăm, Doamne, de toate relele și binevoiește a da pacea în zilele noastre, pentru ca, ajutați de milostivirea ta, să fim pururea liberi de păcat și feriți de orice tulburare, așteptând nădejdea fericită și venirea Mântuitorului nostru Isus Cristos.

**T:** Căci a ta este împărăția și puterea și mărirea în veci.

**C:** Doamne Isuse Cristoase, care ai zis apostolilor tăi: „Pace vă las vouă, pacea mea o dau vouă”, nu privi la păcatele noastre, ci la credința Bisericii tale și binevoiește a‑i dărui pacea și unirea după voința ta, care viețuiești și domnești în vecii vecilor.

**T:** Amin.

**C:** Pacea Domnului să fie pururea cu voi.

**T:** Și cu duhul tău.

**C:** Oferiți‑vă un semn al iubirii frățești și al păcii.

**Cat.:** *Cântare*

 **Ce bine e când frații** în Domnul se iubesc

 Și‑n dragoste și pace în lume viețuiesc.

 Ca roua dimineții pe câmpuri și pe văi

 Și binecuvântarea căde‑va peste ei.

 Se va‑nnoi odată prin ei lăcașul sfânt,

 Toți fericiți și liberi vor fi pe‑acest pământ.

 Va merge spre lumină atunci orice popor

 Și‑o fi numai o turmă o turmă și‑un păstor.

**Ort.:** *Cântare*

**C:** *Să ne rugăm*

 Dumnezeule, Părinte ceresc, care ne‑ai adunat împreună pentru a implora darul unității, călăuzește‑ne cu Duhul tău, pentru ca nu numai prin cuvinte, ci și prin faptele și viața noastră să dăm mărturie despre tine și astfel să ajungem într‑o zi să trăim toți împreună în înțelegere și pace. Prin Cristos Domnul nostru.

**T:** Amin.

***Binecuvântarea finală***

**C:** Domnul să fie cu voi,

**T:** Și cu duhul tău.

**C:** Dumnezeu, Stăpânul cerului și al pământului, care a voit ca toată familia umană și toți creștinii să formeze o singură comunitate, să reverse asupra voastră belșug de binecuvântare cerească.

**T:** Amin.

**C:** Dumnezeu Tatăl, care a voit să‑i adune în Fiul său pe toți fiii săi, să vă dea harul să fiți Biserica sa una, sfântă și apostolică, și locuința Duhului Sfânt.

**T:** Amin.

**C:** Dumnezeu să vă curețe de păcat ca să‑l puteți avea ca locuitor în voi pe Duhul Sfânt și prin unirea voastră frățească în credință să arătați comuniunea de iubire care există în Sfânta Treime.

**T:** Amin.

**C:** Și binecuvântarea lui Dumnezeu atotputernicul, a Tatălui și a Fiului și a Sfântului Duh să coboare asupra voastră și să rămână pururea cu voi.

**T:** Amin.

**Cat.:** *Cuvânt de mulțumire*

**C:** Celebrarea s‑a sfârșit mergeți și trăiți în pace.

**T:** Mulțumim lui Dumnezeu.

**Cat.:** *Cântări*

 **Christus vincit,** Christus regnat, Christus imperat

 **Te‑adorăm în fericire,** Domn al gloriei cerești;

 Tu, cu raze de iubire, inimile le‑ncălzești.

 Doamne‑ndepărtează ceața de‑ntuneric și păcat

 Și ne luminează viața cu‑al tău duh sfânt și curat.

 Toate câte sunt în lume și pe care le‑ai creat

 Cântă sfântului tău nume laudă ție ne‑ncetat:

 Cer și mare, deal și vale, floarea în splendoarea sa,

 Toate‑n glasuri triumfale ne vestesc iubirea ta.

 Bine, har și fericire tu dai, Doamne, tuturor;

 Spor de viață și iubire varsă peste‑al tău popor.

 În iubirea ta cerească noi ca frați să ne simțim,

 Harul tău să ne unească și în pace să trăim.

 **Dumnezeule Preasfânt,**

 Preamărim a ta iubire,

 Te slăvim cu‑al nostru cânt

 Și‑ți aducem mulțumire;

 Fii de‑a pururi lăudat,

 Că de noi te‑ai îndurat.

 Te rugăm, Părinte sfânt,

 Dă‑ne spirit de credință,

 Să urmăm al tău cuvânt

 Să‑mplinim a ta voință

 Și cu ajutorul tău

 Să‑l învingem pe cel rău.

 **Unde doi sau trei** se adună în numele meu

 Sunt prezent și eu în mijlocul lor.

1. WCC Faith & Order Paper 103, *Spirit of God, Spirit of Christ: Ecumenical Reflections on the Filioque*

*Controversy* (1981). [↑](#footnote-ref-1)
2. Consiliul Pontifical pentru Promovarea Unității Creştinilor, *Tradițiile greacă şi latină referitoare la purcederea Duhului Sfânt* (1995). [↑](#footnote-ref-2)